Грузия россиялик сайёҳлар билан ҳайрлашишга тайёрланмоқда | Eurasianet\nТбилиси (барча расмлар муаллифи Joe Harrison)\nРоссия ҳукумати Грузияга авиа йўналишларини тақиқлашини эълон қилиши ҳамоноқ, Кетино Нижарадзе қўл телефонига хабар келди. Мазкур хабар бутун июль ойи ва августнинг бир қисмини Батуми шаҳрида, Қора денгиз бўйида жойлашган Кетинога тегишли уйни ижарага олиб, ўтказмоқчи бўлган рус оиласидан экан. Улар ижара шартномасини бекор қилишибди.\n«Улар ҳеч қандай тушунтириш беришмади, фақат нима бўлганда ҳам барча инсонлар биродардирлар, деб айтишди», дейди бошланғич синф ўқитувчиси Низxарадзе. Унинг Кремль рейсларни тўхтатгани ва рус сайёҳларини Грузияни тарк этишга чақиргани ҳақида хабари бўлмагани учун, мижозларнинг рад жавоби гўёки, ўзига нисбатан «хиёнат»дек туюлди.\n«Бу жуфтлик уч йилдан бери ҳар ёзда менинг уйимда турарди. Болаларимиз ҳам бирга ўйнашарди, – деди у. – Мен бошқа барча меҳмонларни рад этиб, жойни улар учун сақлаб туришимни билишарди. Шунинг учун охирги дақиқада ижара келишувини бекор қилиш ва ҳеч қандай тушунтириш берилмагани одамга жуда ёмон таъсир қилар экан».\nАйнан шу куни, 21 июнь санасида 600 километрдан ортиқ узоқда, Грузия пойтахти Тбилиси шаҳрида дўстлари билан кечки овқатни тановвул қилаётган британ-грузин фуқароси Уильям Данбар парвозларни тақиқлаш ҳақидаги хабарни эшитди. «Мен Путин ҳар доим ўз репертуарида, деб ҳаёлимдан ўтказдим. Тўсатдан менинг телефонимга бетўхтов хабарлар кела бошлади», дейди у. Ушбу бир нечта хабарлар “Airbnb” бронлари бекор қилингани ҳақида эди. Данбарнинг Тбилисидаги ижарага топширадиган квартираларини брон қилган россиялик сайёҳлар бирин-кетин ижара келишувини бекор қилишди. «Сентябргача бўлган барча келишувлар бекор қилинди», дейди Данбар. У вақти-вақти билан Eurasianet учун мақолалар ҳам ёзиб туради.\nГудаури яқинидаги Грузия-Россия дўстлиги ёдгорлиги\nСайёҳларга гидлик қилувчи Шорена Шарикадзе Грузиянинг энг диққатга сазовор Сванетия тоғли гўшасида бир гуруҳ украиналик туристларни олиб юрган пайтида июль ва август ойларига мўлжалланган бўлажак бир қатор турлар бекор қилинганидан хабар топди. «Мен асосан руслар ва рус тилида сўзлашадиган сайёҳлар билан ишлайман, ёз ойлари эса тоғ ҳудудларимиз учун энг тирбанд мавсумдир. Энди менда фақат иккита сайёҳлик гуруҳлари қолди: июль ойида беларуслик гуруҳ ва августда қозоғистонлик сайёҳлар гуруҳи», дейди Шарикадзе. Айтишича, у бир кечада тахминан 2500 доллар йўқотди.\nУнинг аниқлик киритишича, нафақат руслар, балки бошқа айрим собиқ совет республикаларининг русийзабон туристлари ҳам саёҳат режаларини бекор қилишган. «Уларнинг аксарияти рус янгиликларини кузатиб боради. Рус хабарларида эса бу eрда русларга қарши қўзғолонлар бўлаётгани ва русларга нисбатан зўравонлик мавжудлиги айтилмоқда. Шунинг учун улар ҳам қўрқишмоқда», деди Шарикадзе.\nКремль матбуот котиби Дмитрий Песков Тбилисида давом этаётган норозилик намойишларини "русофобия машмашаси" дея таърифлади. Намойишлар 20 июнь куни Грузия парламентида рус қонунчиларининг пайдо бўлиши билан изоҳланади. Намойишчилар рус депутати Грузия парламенти спикерининг ўрнида ўтирганини, шунингдек, Россия қўшинлари Абхазия ва Жанубий Осетияни эгаллашда давом этишини кўриб норозилик билдиришди. Россия президенти Владимир Путин рейсларни тўхтатиб, русларга Грузияни 8 июлга қадар тарк этишни айтди. Россия ахборот воситалари воқеа юзасидан қўрқувни кучайтирмоқдалар, Грузияда гўёки нафратга учраган русларнинг қиёфасини драматик қилиб қора рангларда тасвирлашмоқда.\nИкки мамлакат ўртасидаги барча ҳудудий кескинликларга қарамай, руслар таътил пайти Грузияда тобора кўпроқ дам олишни афзал кўришаётган эди. Ҳатто бу йил Грузияга келган кўп сонли хорижликларнинг аксарияти руслар бўлган. Туризм бўйича Департамент маълумотига кўра, май ойига келиб, тахминан 540 минг киши мамлакатга ташриф буюрган. Ўтган йили бу рақам йил давомида 1,4 миллионни ташкил этган эди. Бу йил охирига келиб эса 2 миллионга етиши кутилган эди.\nЭмбаргодан кейин Тбилисида жойлашган Airbnb уй-жой бошқаруви компаниясининг Wehost ширкати Россиядан бўлган буюртмаларнинг бекор қилиниш сони кескин ўсганини қайд этди. «Истиқболли меҳмонларимизнинг деярли 40 фоизи россиялик сайёҳлар эди, – дейди Wehost менежери Ника Анжапаридзе. – Албатта, бу бизнинг компаниямизга ва уй эгаларига зарар келтиради».\nRooms Hotel ва Stamba Hotel – меҳмонхона бизнесининг юқори даржасига чиққан хипстерча замонавий дизайни билан танилган таниқли меҳмонхоналар мажмуаси ҳам айрим муаммоларга дуч келди. «Ҳа, биз билан сўнгги дақиқаларда бир қатор буюртмаларни бекор қилишди, аммо ўрнатилган чекловларга қарамасдан Россиядан буюртма олишни давом эттирмоқдамиз», деди «Adjara” компаниясининг Бош директори Валерий Чехерия.\nЧехериянинг айтишича, россиялик кўплаб сайёҳлар Москванинг сиёсатидан қатъи назар, Грузия меҳмонхоналарига ташриф буюришда давом этадилар. Унинг ширкати ҳам бирон бир мамлакатга ҳаддан ташқари қарам бўлмаслиги учун эҳтиёт чораларини кўрди. «Биз бир неча бор шоҳидлик қилган мамлакатлар ўртасидаги беқарор муносабатларни ҳисобга олиб, Россия бозорида жуда ҳам кўп боғланиб қолмасликка ҳаракат қилдик, – деди у. – Айни пайтда Америка, Европа ва Яқин Шарқ бозорларига ҳам катта эътибор бермоқдамиз».\nКатта эҳтимол билан сайёҳлик уруши кичикроқ меҳмонхоналар, уй-жой мулкдорлари ва сайёҳлик компанияларига кўпроқ зарба бўлади. Батуми каби қирғоқбўйи шаҳарларида ёз мавсумида уйини ижарага бериш аксарият фуқаролар учун асосий даромад манбаи ҳисобланади. «Мактабда иш ҳақи - ойига 500 лари (180 доллар), - дейди Нижарадзе. – Шунинг учун барча ўқитувчилар, мен биладиган ҳар бир киши, ёзда уйини ижарага беришга мажбур. [...] Мен квартирамни таъмирлаш учун қарз олдим - сантехника ва девор қоғозини ўзгартирдим ва қарзимни ижара ҳақини олгач тўлашни режалаштиргандим, кўриб турганингиздек Путиндан мана шундай «совға» олиб турибман».\nБуни қарангки, бостириб келаётган қийинчиликлар маҳаллий аҳолининг бирдамлиги учун туртки берди. Аксарият грузияликлар ушбу ёзни Грузияда ўтказишини сўраб хорижий дўстларига ижтимоий тармоқ воситасида мурожаат билан чиқдилар. «Азиз дўстларим, илтимос, ушбу ёзги таътилингизни Грузияда ўтказишни режалаштиринг», деб ёзади ўзининг Facebook саҳифасида халқаро майдонда таниқли бўлган грузиялик ҳонанда Анита Рачвелишвили. «Грузияга ёрдам керак! Грузияга ташриф буюринг!», деб ёзади у.\nИлгари «Vitesse” Голландия футбол клубида тўп сурган грузиялик машҳур футболчи Гурам Кашиа Instagram орқали мухлис ва дўстларини Грузияга таклиф қилди. «Голландиялик дўстлар, Грузияга ташриф буюринг, ҳақиқий тоғларни кўриш имкониятига эга бўлинг (ўзим сизнинг текисликлардан иборат мамлакатингизни ҳам яхши кўраман)", деб ёзади у.\nХорижий дипломатлар, жумладан, Литва ва Буюк Британиянинг элчилари ҳам барчани Грузияга ташриф буюришга чорлашди ҳамда #SpendSummerInGeorgia хештеги остида ижтимоий медиа кампаниясини қўллаб-қувватлашларини билдиришди. Грузия православ черкови ўз сафдошларини Грузияда ёзги таътилларини ўтказишга чақирди ва банк секторидан енгил кредитлар тақдим қилиш ва туристик бизнесни қўллаб-қувватлаш учун шартларни осонлаштиришни сўради. Машҳур банкир Мамука Хазарадзе Украинадан Грузияга 10 та парвоз харажатларини ўз ҳисобидан қоплашга ваъда қилди.\nТуризм бизнесида ишлайдиганларнинг айримлари учун Россия билан давом этаётган кескинлик нафақат иқтисодий, балки шахсий тусга ҳам эга бўлмоқда. Сайёҳлик бўйича гид Шарикадзе телефон орқали Россиядан дугона тутинган собиқ меҳмон аёл билан мулоқат қилиб, анча кескин баҳс мунозарага киришди. «У менга ўша оқшом қўнғироқ қилиб «нима учун Россияга қарши чиқаяпсизлар? Нима учун парламентдан рус депутатини ҳайдаб юбордингиз?» деди. «Мен эса нима учун грузияликларни ўз уйларидан ҳайдаб чиқардингиз?», дедим. «Эрим менга ўзимни босиб олишимни ва гўшакни қўйиб қўйишим кераклигини айтди, лекин мен бундай қилолмадим. Ўша пайтга қадар мен доимо дўстим билан сиёсат ҳақида гаплашмасликка ҳаракат қилардим ва у ҳам худди шу нарсани қиларди, аммо энди биз икки айри дунё вакили эканлигимизга амин бўлдим».\nГеоргий Ломсадзе мустақил грузин журналисти, EurasiaNet сайтидаги "Tamada Tales" блоги муаллифи.


Жалолиддин Машарипов: "Етти йиллик танаффусдан сўнг кубокни қўлга киритишни хоҳлаймиз"\n- Финалга чиққанимиздан хурсандмиз. Мавсум бошида олдимизга икки жиддий вазифа қўйилганди - чемпионлик ва кубокни қўлга киритиш. Чемпионат ҳали давом этмоқда ва унда охиригача курашамиз. Кубокда эса финал ўйинида майдонга тушамиз. Етти йиллик танаффусдан сўнг Ўзбекистон Кубогига эга чиқишни истаймиз. Йигитларнинг кайфияти яхши ва биз ўйинга тайёрмиз.\nАГМК ҳақида фикрингиз қандай?\n- Бу жамоа билан мавсумда иккала учрашувда қийинчиликка дуч келдик. Улар жиддий қаршилик кўрсатишди. Ўз майдонимиздаги беллашувда охирги дақиқаларда бизни Суюнов қутқариб қолганди. Чемпионатда қуйи олтиликда бўлса-да, АГМК ҳам финал бир учрашувдан иборат эканини яхши билиб, яхши ҳозирлик кўради.\nЎтган йили ҳам кубокка эга чиққансиз. Ўзингизни омадли деб биласизми?\n- Йил бошида "Пахтакор"га қайтганимда ҳам совринлардан камида биттасига эга чиқишни олдимга мақсад қилгандим. Ўтган йили чемпионат ва кубокда ғалаба қозонгандим. Нафақат мен, балки бутун жамоа ҳам олдига юксак вазифаларни қўйган. Бу йўлда меҳнат қилишда давом этамиз.


14 апрель – “Титаник” чўккан кун\nпайшанба, 9 апрел 2020\nКоронавирус оила аъзомизга айланади\nчоршанба, 8 апрел 2020\nЎзбекистонга кириши расман тақиқланган ўзбек олими Британияда оламдан ўтди\nсешанба, 7 апрел 2020\nКартошка пишса, қишлоқда камбағал қолмайди\nКарантинда эшик қоқилди\nТаниқли ҳофиз коронавирусга чалиниб оламдан ўтди\nдушанба, 6 апрел 2020\nКарантин оилавий зўравонликларнинг авж олишига сабаб бўлмоқда\nТармоқ “эҳсон бер”, дея қўшиқчиларнинг ëқасидан олди\nБритания кемасозлик ширкатига тегишли “Титаник” 1912 йилнинг 14 апрелидан 15 апрелига ўтар кечаси ҳалокатга учради.\n“Титаник”да бўлган 2358 кишидан 868 нафари қутқарилади. Улардан 202 нафари биринчи тоифа каюта йўловчилари, 114 нафари иккинчи ва 325 нафари учинчи тоифа каюталари йўловчилари бўлишган. Қутқарилганларнинг мутлақ кўпчилиги аёллар ва болалар бўлиб, эркаклар 79 нафарни ташкил этган.\nКема Бельфастдаги “Ҳарлланд энд Волт” кемасозлик компанияси тарафидан 1911 йилнинг 31 майида сувга туширилиб, 1912 йилнинг 10 апрелида Нью-Йоркка қараб сафарга чиқди.\nКема конструктори Томас Эндрюс энг даҳшатли ҳалокат юз берса ҳам “Титаник” уч кеча-кундуз чўкмасдан сув юзида туриши мумкинлиги ҳақида одамларни ишонтирган эди.\n2358 йўловчи билан Англиянинг Саутгемптонидан чиқиб, Нью-Йорк сари йўл олган кема Британия ва Америка аристократиясининг нуфузли вакиллари, умумий мулки ҳозирги қийматда 100 миллиард доллардан ошиқ бўлган 25 нафар бой бор эди.\n“Титаник”нинг люкс каюталарига АҚШ президенти Тафтнинг қўриқчиси майор Арчи Батти, катта универмаг хўжайини Страус рафиқаси Идой билан, Англиянинг таниқли публицисти Уильям Стед, рассом Франк Милле, кема конструктори Томас Эндрюс, “Титаник” хўжайини Брюс Исмей ва бошқалар жойлашишади.\nЭҳтиёт бўлинг, айсберг!\nКеманинг биринчи радисти Жон Филлипс ва унинг ёрдамчиси Горалд Брайд 14 апрель куни кечқурун “катта ер” билан алоқага чиқмоқчи бўлиб туришганида тўсатдан яқиндаги кемалардан бирининг “Эҳтиёт бўлинг, айсберг! Эҳтиёт бўлинг, айсберг!” деган хабарини эшитиб қолишади.\nСоат 23:40да Флит “Титаник”дан 400 метрча олдинда улкан муз қатламини кўриб қолади. “Курс бўйича тўғрида айсберг!” қичқиради у ва уч марта қўнғироқ чалади.\nКатта офицер Уильям Мердок “чапга, чапга бур!” дея шошилинч буйруқ бериб, кеманинг машина қисмига қарата “орқага, орқага!” дея қичқиради.\nКейинчалик маълум бўлишича, ана шу нотўғри буйруқлар берилмаса, “Титаник” улкан муз бўлагига урилиб, нари борса кеманинг олд қисми жиддий шикастланиб, тўқнашув туфайли кўплаб кишилар жароҳатланиши, лекин кема чўкмасдан омон қолиши мумкин эди.\nКемани энг аввал қўрқоқлар тарк этган\nАммо буйруқ берилиб бўлинди. Буйруқ бўйича кема бурилади ва шу сабабли муз қояси кеманинг олд томонига эмас, унинг ўнг ёни пастки қисмига зарб билан урилади.\nКеманинг ташқи қатлами 100 метр узунликда консерва қутисидек кесилиб, палубага муз бўлакчалари ёмғири ёғилади.\nКема 10 дақиқа ичида 3 минг тоннадан ошиқроқ сувни “ютиб”, унинг механизмлари бирин – кетин ишдан чиқа бошлайди.\nКема конструктори Томас Эндрюс вазиятга баҳо бериб, ўз меҳнати маҳсулига ўлим ҳукми чиқаради: “Уч соатга қолар-қолмас кема ғарқ бўлади”, дейди .\nСоат 00:15. Сувга биринчи қутқарув қайиқлари туширилади. Улар бор-йўғи 20 дона. Демак, йўловчиларнинг кўпи билан учдан бирини қутқариш мумкин. Лекин бунга кемадаги ваҳима ва шошма-шошарлик ўз таъсирини ўтказди. Шу сабабли ҳам биринчи қайиқ 65 киши ўрнига 28 кишини олиб, тезда жўнаб қолади. Иккинчиси 20 ва учинчиси 12 киши билан кетиб қолади.\nСоат 1:00. Кемада қўрқув ва ваҳима авжига чиқади. Қайиқларга олдин аёллар ва болаларни тушуриш учун ҳарбийлар ҳатто қурол ишлатишга мажбур бўлишади. Бироқ фақат ўз жонини ўйловчи қўрқоқ ва номардлар олдин қочишади.\nМасалан, “Титаник” хўжайини Брюс Исмей ўзидан олдин қутқарув қайиғига чиқаётган болали аёлни сувга итариб юбориб, биринчи қайиқ билан жўнаб қолади. 1908 йилги Олимпиаданинг қиличбозлик мусобақаси бўйича чемпиони, миллионер Коса Дафф Гордон учинчи қайиқ бошқарувчиларини шошилтириб, ўзининг жонини тезроқ қутқазиш мақсадида уларга катта пул ваъда қилиб, 65 киши ўрнига 12 киши билан сузиб кетади.\nҲамма ҳам номард эмас\nЛекин ҳамма ҳам фақат ўз жонини сақлашни ўйламаган. Кемадаги кўпчилик ажал яқинлашиб қолганига қарамай, олижаноблик қилиб, ажал чангалидан бошқаларнинг ҳам тезроқ чиқишига ёрдамлашади. Масалан, миллионер Исидор Страус қайиққа ўтириш тўғрисидаги таклифни қатъий рад этиб, ўзининг ўрнига бегона аёлни ўтқазади.\nҲайратланарлиси шуки, чўкаётган кемага унинг хотини Ида Страус ҳам қайтиб чиқиб, эридан бир қадам ҳам жилмай, унинг ёнида ҳаёт билан видолашади.\nАмериканинг ўша пайтдаги энг бой кишиси 47 ёшли Жейкоб Жон Астор ҳам қайиққа ўтиргач, қайиққа сиғмай қолган болали аёлни кўриб қолиб, унга жой беради ва қайиқдаги хотини билан қуюқ хайрлашиб, “Титаник”ка қайтиб чиқади ва кема билан океан қаърига ғарқ бўлади.\nШунингдек, кемадаги миллионерлардан Артур Рейсон, Френсис Миллет, Кларенс Мур ва майор Арчи Ватт хотинларини қутқарув қайиғига тушириб, ҳеч нарса бўлмагандай, бамайлихотир кеманинг чекиш хонасига йўл олишади ва у ерда кема конструктори Томас Эндрюсни сўнгги марта кўришади.\nШуниси ҳайратланарлики, кема ва шу кема билан ўзлари ҳам ҳалокат сари боришаётганини билган ҳолда экипаж аъзолари ва кема хизматчилари ўз вазифаларини сидқидилдан виждонан бажарар, ҳеч ким иш жойини ташлаб кетмас эди.\nЖумладан, кема кузатувчилари хушмуомалалик билан йўловчиларга мурожаат қилар, уларга қутқарув кийимларини кийишга ёрдамлашар, кўмирчилар, ўт ёқувчилар, машинист ва механиклар ҳеч нарса бўлмагандек, бемалол ўз ишларини давом эттиришарди.\nКема оркестри дирижёр Уоллес Ҳартли бошчилигида кема ҳалокатига 20 минут қолгунча мусиқа чалишни давом эттириб, шу зайлда кема билан бирга ҳалок бўлишади.\nСоат 2:00. “Титаник” 45 даражага қийшайиб қолади ва кема пўлатлари юқори босимга чидаш бермай, қозон қисмида кучли портлаш юз беради. Кема бўлакларга бўлиниб кетиб, унинг олд қисми 600 метр чамаси отилиб кетади. Орқа қисми эса сув устига 20 қаватли уй баравари кўтарилиб, сўнгра чўкиб кетади.\nМуз аралаш тубсиз сувлик замонасининг энг улкан, энг катта ва энг қиммат кемасини ўз қаърига тортади.\n“Титаник”нинг чўкиши тарихда у ҳақдаги аччиқ хотира билан бирга, кўплаб фильмлар, ҳикоялар, мажозлар, мемлар, ўхшатишлар қолдирди.\ndata-title="14 апрель – “Титаник” чўккан кун" data-description="
Британия кемасозлик ширкатига тегишли "Титаник" 1912 йилнинг 14 апрелидан 15 апрелига ўтар кечаси ҳалокатга учради.

"Титаник"да бўлган 2358 кишидан 868 ..." data-image="https://eltuz.com/wp-content/uploads/2016/04/rasm1154.jpg" data-url="https://eltuz.com/vaqt-mashinasi/160996/" data-services="facebook,odnoklassniki,twitter,telegram" data-counter="ig">\nЕвропанинг энг ривожланган давлатлари, жумладан, Германия, Осиёда эса Япония атом электр станциялари ўрнига қайта тикланадиган муқобил энергетикага ўтиш қатъиятини ...\nЖиззах ҳокими нега ҳуқуқ фаолининг уйи деворини бузмоқчи?\nЖиззахлик ҳуқуқ фаоли Ўктам Пардаев “Элтуз”га берган интервьюсида шаҳар ҳокимлиги унга қарши даъво аризаси билан фуқаролик судига мурожаат қилгани ...\n29 ноябр 2016\nХорижлик кузатувчилар ўзимизникилардек гапирмоқда\nЖаҳон агентлиги, гўёки ҳорижликлар Ўзбекистондаги демократик ўзгаришларга қойил қолишаётгандай шубҳали усулларни қўлламоқда. Яқиндагина Ўзбекистондаги президент сайлови ҳақида жаҳоннинг нуфузли ...\nЎзбек тарихидаги қонли кун\nСССР Олий суди Ҳарбий коллегиясининг 1938 йил 4 октябрдан 16 октябргача бўлган сайёр йиғилишларида 507 нафар ўзбекистонлик сиёсий махбуслар ...\nКарантинда ёзилган эссе\n9 апрел 2020\nМОСЁ ТЕСТ БИЛАН МУТОЛАА (Давоми) «Соф санъат» Балки “Мосё Тест”нинг ўз тафаккури устидаги истибдодини битта ...\n8 апрел 2020\n7 апрел 2020\nКоронавирус шароитида кўрпанинг қатидаги пуллар аста харж бўляпти. Камбағал уч-тўрт сўм пулини тахмонга йиғилган янги ...\nВелосипед – халқ душмани\n9 апрель – Жунаид Россия билан тинчлик шартномасини имзолади


2020-09-30 30 0\nҚозоғистоннинг биринчи президенти Нурсултон Назарбоев Туркистон шаҳридаги янги халқаро аэропорт очилишида иштирок этди.\nТуркистон вилоятига хизмат сафари билан келган Назарбоев томонидан Туркистон шаҳридаги янги халқаро аэропорт ишга туширлди. Мустақил Қозоғистонда илк аэропорт қурилиши замонавий Туркистонда олиб борилаётган кенг қамровли қурилишлар ичида энг йириги ҳисобланади. Туркистоннинг янги аэропорти вилоятдаги сайёҳлик равнақига ҳисса қўшиб, аҳолининг авиаташув хизматларига бўлган талабини қондиради.\nҚурилишга хорижий инвестициялар жалб қилиниб, рекорд муддатда ниҳоясига етказилди.\nТуркистондаги янги аэропортдан биринчи босқичда Нур-Султон, Алмати ва Қозоғистоннинг бошқа вилоят марказларига парвозлар йўлга қўйилади. Бундан ташқари биринчи босиқчда “Turkish Airlines” авиакомпанияси томонидан Истанбулга рейслар очилиши режалаштирилмоқда.\nТуркистон аэропорти хорижий авиакомпаниялар учун “очиқ осмон” режимида иш олиб боради. Бу парвозлар географиясини кенгайтиришга ва хорижий сайёҳларни жалб қилишга хизмат қилади.\nЯнги аэропорт шаҳардан 20 км узоқликда жойлашган бўлиб, умумий майдони 905 гектарга тенг.\nСайёҳларни жалб қилиш учун вилоятда махсус дастур ишлаб чиқилган бўлиб, 2025 йилгача сайёҳлар сонини 5 миллионга етказиш режалаштирилган. Шу мақсадда халқаро аэропортдан Туркистон-Макка йўналишида ҳар икки кунда тўғридан-тўғри парвоз режалаштирилган.


«Арсенал» Санчес учун «Манчестер Сити» юлдузини талаб этмоқда\n15:46 / 29.08.2017\nSky Sports ва «Манчестер Юнайтед» манбаларининг хабарларига қараганда, Алексис Санчес сериали кутилмаган бурилишлари билан давом этмоқда.\nБиринчидан, «Манчестер Юнайтед» футболчи учун курашдан чиқди, демоқда клуб билан боғлиқ манбалар. Сабаби, Алексис Санчес фақат «Манчестер Сити»га ўтишни истамоқда ва бу ҳақида хабар топган «МЮ» вакиллари курашдан чиқишган.\nСанчесни АПЛ клубига сотишни истамаётган «Арсенал» эса, якунда бунга мажбур бўлиши мумкин. Чилилик ҳужумчига даъвогар саналган «Бавария» жим бўлиб кетди, «ПСЖ» эса, Мбаппени танлади.\nШундай бўлса-да, лондонликлар «Манчестер Сити» таклиф қилаётган Раҳим Стерлингга қизиқиш билдирмаяптилар. Sky Sports маълумотига қараганда, «Арсенал» Санчеснинг трансферига Серхио Агуэрони ҳам қўшишни истамоқда.\nСерхио Агуэро «Манчестер Сити»нинг сўнгги ўйинида захирада қолдирилгач, у жамоани тарк этиши мумкинлиги ҳақида тахминлар пайдо бўлганди.\n«Манчестер Сити» ўз юлдузини Алексис Санчесга алмашмоқчи\nАрсенал Манчестер Сити Алексис Санчес


“Адвокатларда қонунчилик ташаббуси ҳуқуқи йўқлиги учун таклифларимиз идораларда қолиб кетяпти”, — дейди “Legal aid” адвокатлар ҳайъати адвокати Нодирбек Нишонов. Унинг айтишича, бунинг сабаби оддий — қонунчилик ташаббуси ҳуқуқига эга бўлган Бош прокурор, Олий суд, Вазирлар Маҳкамаси орқали турли вазирлик ва идораларга маъқул бўлмаган таклифларни улар чиқариб ташлашади. Адвокатлар манфаатини ҳимоя қилиши керак бўлган Адвокатлар палатасининг ўзида эса қонунчилик ташаббуси ҳуқуқи йўқ. Шу боис Палата адвокатлардан тушаётган таклифларни қўллаб-қувватлаган тақдирда ҳам уларни қайсидир идоралар орқалигина илгари суришга ҳаракат қилиши мумкин, холос. Агар ўша идораларга бу таклифлар ёқмаса-чи? Масалан, адвокатлар ҳуқуқларининг оширилиши қайсидир маънода прокуратура ва тергов органлари ҳуқуқларининг чекланишига бориб тақалади. Шу боис бу идоралар томонидан тайёрланган лойиҳаларда адвокатнинг таклифлари четга суриб қўйилади. Умуман олганда, бу табиий ҳол. Чунки ҳар бир идора ўз тизими манфаатларидан келиб чиқади.\n“Ҳақиқат тарафдори” адвокатлар ҳайъати адвокати Неъматулло Шахобидиновнинг фикрича ҳам бу масала тезроқ ҳал этилмаса, жуда кўплаб муаммолар очиқ қолиб кетаверади. Масалан, бугун қонунчиликка киритилаётган баъзи ўзгаришлар юзаки қараганда адвокатларнинг ҳуқуқлари оширилишига ўхшаб кўрингани билан аслида у амалда ишламайди. Ёки бошқа моддаларда бу ҳуқуқлар чегараланиб қолаётган ҳоллар ҳам мавжуд.\nШуларни инобатга олган ҳолда адвокат Шахобидинов бошқа бир таклифни илгари суради. Яъни, унинг фикрича, Адвокатлар палатаси ўзига қонунчилик ташаббуси ҳуқуқи берилгунига қадар ҳам бошқа оғирроқ йўллар билан бўлса-да масалага ечим излайвериши керак. “Масалан, партиялар билан, депутатлар корпуси билан ишлаш мумкин, — дейди адвокат. — Адвокатларнинг фаолиятидаги ҳолатни яхшилайдиган қонун нормалари лойиҳасини уларга бериб, улар орқали киритиш мумкин”. Чунки партияларда бунга имкон бор. Бу адвокатнинг фикрича, партиялар билан учрашувлар ташкил этилиб, уларни муаммолар ичига олиб кириш, ҳақиқий аҳвол билан яқиндан таништириш, қонунчиликка қўшимча ва ўзгартиришлар киритиш бўйича тайёрланган лойиҳаларнинг асосли эканлигига уларни шу йўл билан ишонтира олиш керак. Шунда улар ўша лойиҳани ўз фракцияси орқали Олий Мажлисга киритишлари мумкин.\nАдвокат Нишонов эса бу таклифнинг ишлашига ишончсизлик билдириб, депутатларнинг қонун ташаббуси борасида жуда суст эканлигини таъкидлайди ва шу кунгача Олий Мажлис депутатлари томонидан тайёрланган қонун лойиҳалари жуда ҳам кам фоизни ташкил этиши билан ўз фикрини асослайди.\n“Ferghanian lawyer” адвокатлик бюроси адвокати Салоҳиддин Розиқовнинг фикрича эса бу ишларни фақат вақтинчалик чора сифатидагина қўллаш мумкин, холос. Аммо мамлакатда процессуал тенгликка эришиш учун қонунчилик ташаббуси борасида ҳам тенглик яратилиши керак. Чунки бу ҳуқуқ давлат айблов идораси раҳбари саналадиган Бош прокурорда бўлсаю, ҳимоя вазифасини бажарувчи адвокатларнинг бош идораси саналган Адвокатлар палатасида бўлмаса, тенглик ҳақида гапириш мумкин эмас. Қолаверса, адвокатларнинг қонунчиликка таклиф киритишда восита орқали ҳаракат қилиши ўша воситага қарам бўлиб қолишга олиб келади. “Тўғри, депутатлар халқнинг вакили, аммо қайсидир бир жамоанинг вакили, адвокатларнинг вакили эмас, қолаверса, улар юрист бўлмасликлари ҳам мумкин, — дейди адвокат. — Шунинг учун қонунчилик ташаббуси ҳуқуқини бевосита Адвокатлар палатасининг ўзига бериш керак”. Адвокатнинг фикрича, агар шундай имкон бўлганида нотариал идоралардан, ФҲДЁ идораларидан ҳужжат олиш каби оддий, аммо ечилмаётган муаммоларнинг ҳал қилинишига ўз вақтида эришилган бўларди.\nАдвокатларга қонунчилик ташаббусини беришнинг муҳимлиги масаласида “Legal Aid” адвокатлик ҳайъати адвокати Феруза Валиева ҳам ўз фикрини билдирди. Унинг айтишича, адвокатлар бошқа юристларга қараганда жуда кенг қамровли тажрибага эга. Чунки улар, масалан, “жиноят ишлари бўйича суриштирувдан бошлаб тергов, суд, аппеляция, кассациягача ва ҳоказо, ёки суд тизимида ҳам фуқаролик ишларими, нотариал муносабатлар бўйичами, иқтисодий масалаларми, барчасида иштирок этади. Шундай экан, адвокатларда қонунчилик ташаббуси ҳуқуқи бўлиши ҳар томонлама мақсадга мувофиқ. Қолаверса, бу тажриба аввал ҳам бўлган ва буни бемалол яна тиклаш мумкин”.\nБу таклифлар Ўзбекистон Республикаси Адвокатлар палатаси матбуот хизмати ва “Advokat” журнали таҳририяти ходимларининг Фарғона вилоятидаги адвокатлар билан учрашуви пайтида айтилди. Тадбирда иштирок этган бошқа кўплаб адвокатлар ҳам яна кўплаб масалалар бўйича ўз фикр-мулоҳазаларини билдирдилар. Улар ҳақида ҳам алоҳида маълумот бериб борамиз. Сайтимизни кузатиб боринг!\nЎзбекистон Республикаси Конституциясининг 83-моддасига кўра “Қонунчилик ташаббуси ҳуқуқига Ўзбекистон Республикаси Президенти, ўз давлат ҳокимиятининг олий вакиллик органи орқали Қорақалпоғистон Республикаси, Ўзбекистон Республикаси Олий Мажлисининг Қонунчилик палатаси депутатлари, Ўзбекистон Республикаси Вазирлар Маҳкамаси, Ўзбекистон Республикасининг Конституциявий суди, Олий суди, Бош прокурори эгадирлар ва бу ҳуқуқ қонунчилик ташаббуси ҳуқуқи субъектлари томонидан қонун лойиҳасини Ўзбекистон Республикаси Олий Мажлисининг Қонунчилик палатасига киритиш орқали амалга оширилади”.\n2019-02-20 23:31:52 | 1013 | 0 |\nФеврал 21, 2019 09:35\nПалата рахбарлари бошқа адвокатларга паст назар билан қарайди, боқувчи воситага қарагандек палата рахбариятига қарам шахсдек қарашади, ўзининг чириган хокимиятини мустахкамлаш учун турли хил таъсир чораларини қўллайди, энг аввало адвокатнинг мустақиллигини палатанинг ўзида амалга ошириш керак, эскича фирловчи, фақат бадал пулларига кун кечиришга ўрганган рахбарлардан хеч нарса чиқмайди.\nФеврал 21, 2019 08:19\n2.Х.Исанов, адвокат, юридик фанлар номзоди\nХамкасбларимиз фикрлари жуда тугри ва асосли, яьни Адвокатлар палатасига Конунчилик ташаббуси хукуки булиши шарт ва зарур. Зеро, хает билан конунлар узаро боглик холда узгариб, такомиллашиб борар экан, бу жараенларининг фаол иштирокчилари булган адвокатлар мавжуд муаммоларни бошкалардан кам булмаган холда англайдилар. Демак, Конунчилик ташаббуси хукукининг Адвокатлар палатасига берилиши давлат ва жамият тараккиетига хизмат килиши шубхасиз. Ахир, жамият ва давлат максадлари ягона-ку!!!....\nТошкентдаги адвокатлик фирмаси ҳар ойнинг охирги жумасида аҳолига текин ҳуқуқий маслаҳат беради\n2019-05-30 18:29:19 895 0\n2020-07-07 19:52:47 911 0\n2020-05-06 17:04:39 2113 0\n2019-05-15 18:43:05 828 0\n2019-01-05 19:21:53 958 0\n2019-07-12 22:51:11 800 0


“Династия” турар-жой мажмуасининг янги саҳифаси | Qalampir.uz\n“Династия” турар-жой мажмуасининг янги саҳифаси\nРеклама\t06 Июль 14:05 4195\n“Династия” турар-жой мажмуаси қурилишга доир қизиқарли тафсилотлар билан мижозларига қувонч улашишда давом этган ҳолда пойтахт тарихининг янги саҳифасини намоён этмоқда. Golden House билан мутлақо янги ва сифатли даражадаги қулайликни кашф этинг!\nЭътироф этиш жоизки, “Династия” турар-жой мажмуаси – бу сизнинг ҳаётингизнинг энг ёрқин ҳал этувчи нуқтасига айлана олувчи қудратга эга ноёб ва ажойиб лойиҳадир. Мажмуанинг биринчи линияси умумий майдони 31,94 дан 92,85 квадрат метргача бўлган бир хоналидан тортиб, икки, уч ва тўрт хонали хонадонлардан иборат тўққиз қаватли иккита муҳташам иморатларни ўзида жамлаш билан бирга Европа стандартлари асосида ишлаб чиқарилган икки хонали замонавий хонадонлар ва студиялардан иборатдир. Девелопер бизнес-классга мансуб ноёб меъморий ечимларга эга бўлган муҳташам хонадонларни таклиф этади. Юқори баландликдаги ўзига хос мустаҳкам дераза ва шифтлар билан жиҳозланган лойиҳаси боис эндиликда хонадонларнинг яшаш майдони илиқ табиий ёруғ ранглар билан бойитилади.\nЯм-яшил бульварлар ва кўкаламзорлаштирилиб, ободонлаштирилган сайр қилиш ҳудудлари узоқ давом этган чарчоқли иш кунингиз кундалик ишингиздан кейин сизни ўзига оҳанграбодек жалб қилади. Шунингдек, янги хонадон соҳибларига мусаффо ҳавода ўйин-кулги ва мароқли ҳордиқ чиқариш учун мўлжалланган кенг ҳудудга эга махсус майдончалар ҳам жуда манзур бўлади. Ишончли махсус қопламалар ва мустаҳкам ускуналар билан жиҳозланган бешта ўйин майдончаси кичкинтойларингиз учун энг севимли маскан бўла олади. Лойиҳа муаллифлари ушбу майдончадаги фаол ўйинларда жажжи кичкинтойлар тўлиқ хавфсиз ҳолатда бўлишлари учун қайғурадилар. Бундан ташқари, майдончадаги ҳар бир кириш гуруҳида болалар аравачаси ва велосипед учун махсус жойлар бўлиши кўзлангани боис, эндиликда уларни хонадонга олиб киришингизга ҳожат қолмайди.\nТаъкидлаш жоизки, девелопер ҳар доим турар-жой мажмуаларининг қулай жойлашувига алоҳида эътибор қаратади. Зеро, бундай жойлашув ижтимоий фаол ҳаёт учун зарур бўлган қулай инфратузилмани ўз ичига қамрайди. Масалан, бир қадам яқинликдаги масофада ижтимоий жиҳатдан муҳим аҳамият касб этувчи объектлар – давлат ва хусусий ўрта-махсус таълим масканлари, мактабгача таълим муассасаси, бозор, супермаркетлар жойлашган бўлади. “Династия” турар-жой мажмуаси атрофи Марказий хиёбон, Эко-парк ва Aшхобод сайлгоҳи сингари ажойиб ва бетакрор дам олиш масканлари билан ўралган. Бошқача қилиб айтганда, бундай жойларда сиз ўз вақтингизни севимли оилангиз даврасида мароқли ўтказишингиз мумкин бўлади. Мажмуанинг асосий магистрал йўллар кесишмасида жойлашганлиги эса биз юқорида санаб ўтган масканларга қийинчиликларсиз бемалол етиб боришингиз имконини беради. Бошқа томондан қараганингизда эса пурвиқор тоғларга олиб борадиган биринчи уч бурчак шаклидаги йўл туташувига кўзингиз тушади.\nЛойиҳа муаллифлари яна бир диққатга сазовор бўлган жойни, яъни дераза ойнали балконларни тайёрлашгани иморатнинг ташқи фасад қисми ва ички интеръери дизайни учун ўзига хос оригинал ечим ҳисобланади. Бундай параметр сизга хонадонда ажойиб ва бетакрор муҳит яратиш имконини беради. Балкон хоналарни табиий ёруғлик билан таъминлаш даражасини ошириш билан бирга гўзал панорамали кўриниш ҳосил қилади. Шуни алоҳида қайд этиш лозимки, мажмуа қурилиши фақат юқори сифатли материаллардан фойдаланган ҳолда, лойиҳанинг ўзи эса иқлим шароити ва сейсмик фаол минтақада жойлашган ҳудудни ҳисобга олган ҳолда амалга оширилади. Хонадонларнинг бўлажак соҳибларини шунингдек Binket Group компаниясининг сифатли Florencia мебел ва гарнитурлари билан жиҳозланган Bergamo моделидаги қулай эшикларга эга замонавий ошхона тўплами ҳам мамнун қилади.\nGolden House сизга ҳаётингизнинг гўзал ва фаровон босқичини бошлаб берадиган ажойиб лойиҳани тақдим этади. «Династия» турар-жой мажмуаси хонадонлари сотуви қизғин паллада давом этмоқда. Шундай экан, Golden House билан янги ҳаётга омадли йўлланмангизни қўлга киритишга шошилинг!\nТелефон: (+998) 78-888-11-22.\n“Династия” савдо офиси: Яшнобод тумани, Паркент ва Мирзо-Улуғбек кўчалари кесишган ҳудуд.\n24 Июль 12:13 35120\n23 Июль 22:18 28059\n23 Июль 11:04 27041\n24 Июль 18:50 27038


Де Брюйне кучлироқ бўлиб қайтди, энди "Сити" ЧЛ ғолиби бўлиши мумкин / CHAMPIONAT.asia\n15:44Аёллар футзали. "Бунёдкор" иккинчи финалчи 0 15:42“Ал Ҳилол” бош мураббийи: “Гомис ҳозир супер формада” 0 15:20Карикатура: Янги авлод жанги, Холанд Мбаппени мағлуб этди 4 14:59"Ливерпуль" ҳимоячиси: "Атлетико" ғалабани худди кейинги босқичга чиққандек нишонлади" 50 14:56"Андижон" машғулотларига Жаҳонгир Абдумўминов қўшилди 3 14:52Тожикистоннинг “Хўжанд” клубига йўл олган ўзбекистонлик Сирож Ҳамроев билан суҳбат 3 14:47"Шабаб Ал Аҳли" бош мураббийи: "Ҳали пойгадан чиқиб кетмадик" 2 14:24"Аталанта" - "Валенсия" ва "Тоттенхэм" - "РБ Лейпциг" ўйинлари учун тахминий таркиблар 3 14:11Холанд 16 ёшгача машғулотларда бир қиз билан шуғулланган, ҳозир эса ПСЖ ҳимоясини сочиб ташлаяпти (мақола) 18 14:02Неймар: "Мен тайёр эдим, лекин ПСЖ қўрқди" 7 13:55ОЧЛ. "Сепахон" - "Ал Наср" ўйини Тошкентда ўтказилиши мумкин 13 13:50“Қўқон-1912” Бамба ва Азимов билан шартнома тузди 6 13:43Аёллар футзали. "Пахтакор"га 7та гол урган "Севинч" дастлабки финалчига айланди 1 13:34Ўзбекистон терма жамоаси Дубайда илк машғулотини ўтказди 15 13:20"Сантос" "Барселона"дан пул талаб қилмоқда 3\nДе Брюйне кучлироқ бўлиб қайтди, энди "Сити" ЧЛ ғолиби бўлиши мумкин\n04 сен 2019 20:00\nТеглар : Манчестер СитиРияд МарезДавид СилваРодриХосеп ГвардиолаКевин де БрюйнеСерхио Агуэро\nЎтган мавсум Кевин Де Брюйне фаолиятидаги энг қийини бўлди.\nБельгиялик жароҳатлардан қутила олмади ва чемпионга айланган "шаҳарликлар"нинг асосий футболчиси бўлмади. Кевин АПЛ ва Чемпионлар лигасида 14та учрашув ўтказиб, 6та голли пас берди. Ярим ҳимоячи мавсумолди йиғинга яхши ҳолатда келди. Де Брюйне ёзда формасини тиклаб, ўйин бошқариш қобилиятини ривожлантирди ва энди Премьер-лиганинг энг яхши футболчиси соврини учун Стерлинг билан рақобат қилишга тайёр.\nДе Брюйне "Манчестер Сити" ҳужумининг тезлигини белгилайди\nКевин марказий ярим ҳимоячилар учлигида ўнгроқда ўйнашни хуш кўради, аммо бельгиялик бу позицияга боғланиб қолмаган. Вазиятга қараб у чапда ҳаракат қиладиган Давид Сильва ёки Илкай Гюндоган билан жой алмашиши мумкин. Бир йил олдин Пеп Гвардиола Кевинни Мессидан сўнг сайёранинг энг яхши футболчиси деб атаган эди. Де Брюйне - каталониялик мураббийнинг талабларига тўлиқ жавоб берадиган футболчи.\nГвардиола тизимининг асосий ғояси - бир қанотдан футболчилар сонини ошириб, тезкор узатма орқали бошқа қанотдаги футболчига бўш ҳудуд яратиш. Де Брюйне бундай узатмаларга уста. Пас эмас, уни жамоадошига қулай етказиб бериш муҳим. Кевин югуриб кетаётган Стерлинг ёки очилиб бораётган Марез оёғига тўпни идеал ташлаб беради. Қизиқ маълумот: Хавбек одатда бир учрашувда 50тадан кўп пас бермайди ("Вест Хэм" билан 46та, "Тоттенхэм" билан 48та). "Шаҳарлар" тўпни қандай назорат қилишини тасаввур қилсак, бу кўрсаткич катта эмас.\nУзатмаларнинг сифати муҳимроқ. Де Брюйне АПЛнинг иккита ўйинида зарба учун 12та пас берган. Бу жамоадошлари учун 12та вазият яратиш дегани. Ушбу вазиятларнинг 3таси гол билан якунланди. Де Брюйне "Тоттенхэм" билан баҳсда жамоадошлари учун 9та вазият яратиб берди.\nЎйинни Жеррард даражасида бошқариш\n"Де Брюйне доимо майдонда тўғри жой танлайди. Дэвид Бекхэм ва Стивен Жеррард - ўнг қанотда ўйнаган энг яхши узатмалар устаси ҳисобланишади. Кевин уларга яқин. Де Брюйне улар қилган ишни уддалай олади" - дея мақтаганди Гарри Невилл бельгиялик футболчини. Аслида Де Брюйненинг маҳорати Бекхэмникидан устун ва Жеррардникидан бироз фарқ қилади.\nДэвид ҳақиқатдан ҳам қанотдан ажойиб узатмалар беради, аммо Гвардиола ердан ўйнашни хуш кўради, "Сити"да эса доимо бош билан гол урадиган футболчилар йўқ. Кевин қулай жойда турган жамоадошини шунчаки топибгина қолмай, кейинги қадам максимал даражада қулай бўлиши учун ҳамма нарсани қилади. Бекхэм эса узатмадан сўнг фақат зарба бўлишини ўйлаган. МЮ собиқ хавбеки бор эътиборини ассистларга қаратган эди, Де Брюйне эса ҳужумнинг қулай давом этишини истайди. Икки футболчи ҳам кучли, аммо уларни солиштириш бироз нотўғри. Невилл бельгияликнинг сифатли узатмаларига эътибор қаратди, бироқ бу Гвардиола яхши кўрадиган жиҳат эмас.\nЖеррард ва Де Брюйнени боғлайдиган жиҳат - ўйинга темп бериш. Стивен буни майдоннинг исталган қисмидан амалга оширарди, чунки у ярим ҳимоя ўнг қанотида, ҳужумкор хавбек ролида ва таянч ярим ҳимоя зонасида ўйнашга улгурарди. Жеррард тўп билан ҳаракати эвазига жамоадошларини тезлаштирар ёки секинлаштирар эди. Кевин эса бунинг учун паслардан фойдаланади. Тўғри, де Брюйнеда Стиж Жидаги каби кучли зарбага эга эмас ва икки жарима майдончаси орасида ўйнаш учун катта қадам ташламайди, аммо бу камчиликни тўпни керакли вақтда узатиш қарори билан тўлдиради.\nҚора меҳнатдан қўрқмайди\nДе Брюйне ўртача ҳар ўйин рақибдан 1,5 марта тўпни олиб қўяди. Бу унинг вазифаси эмас, аммо Гвардиола тизимида ҳамма ҳимояга ёрдам бериши керак. Пеп "Сити"га келганида Агуэрони ҳимояга қайтмаслиги учун роса танқид қилган. Хатто ҳисоб йирик бўлганида ҳам Серхио рақибларни биринчи бўлиб кутиб олишини истаган. Кевин ҳам ҳимояда ўйнашни ўрганди. Бельгиялик "Вольфсбург"да ҳужумчи ортида тўп тепарди. Ҳимоя билан бошқалар шуғулланган. Пепенинг марказдаги ярим ҳимоясида ҳаракат қилган Кевин тезда бу тизимга кўникиб кетди. Ҳозир у ҳар ўйинда 3-4та ҳимоявий ҳаракатларни амалга оширади.\nГвардиола ўз хавбекларига кўп эркинлик беради. Масалан, Давид Сильва тез-тез рақиб жарима майдончаси олдида пайдо бўлади. Бироқ Де Брюйне бу имкониятлардан чекланган режимда фойдаланган. Кевин ҳужумга қўшилишини кутиш қийин, аммо у вазиятга қараб вингерлар билан жой алмашишни бошлади. У жарима майдончасидан 10-20 метр узоқда ўйнашни маъқул кўради, аммо "Сити" рақиблари ёпилиб олса, бельгиялик ўзи масалани ҳал қилишга уринади. Де Брюйне "Тоттенхэм" билан ўйинда Агуэродан кўпроқ, Жезус билан тенг зарба (4та) берди.\nБельгияликнинг зарба учун берадиган паслари сони ҳайратланарли. Агар фақат сўнгги 2 ўйинда иштирок этган футболчиларни ҳисобга олсак, Кевинга рақиб йўқ (ҳар ўйинда зарба учун 6та пас, Марезда 3,67та). "Манчестер Сити" ҳужумларининг биринчи қадамида Де Брюйне жуда кам иштирок этмоқда. Гвардиола бу вазифани таянч ярим ҳимоячиси Родрига топширди.\nЯнги мавсумда "Сити"га устунлик беради\n"Тоттенхэм"га қарши баҳс "шаҳарликлар"нинг ўтган мавсумдаги муаммоларини кўрсатиб берди. "Сити" стандарт ва тезкор қарши ҳужумларда ёмон ҳимояланади. Ҳимоя ва ярим ҳимоя чизиғи ўртасидаги фарқ катталашиб кетади. Одатда, "Манчестер Сити" чизиқлар орасидаги бўш ҳудудга пас бериб, бу устунликдан фойдаланар эди, энди Гвардиола жамоасининг ўзи бу тузоққа тушяпти. Хатто Кевин Де Брюйне ҳам ёрдам бера олмаяпти.\nКевиннинг старт позицияси ҳимояга яқин ҳудудда. Баъзида у Родридан ҳам пастроққа тушиши мумкин. Бельгиялик ҳужумни бошлаётиб, рақиб ҳимоясини чўзилишга мажбур қилади ва марказий ҳамда қанот ҳимоячилари орасида бўш жой пайдо бўлади. Кевин жароҳат олган пайтда Гвардиола бундай ўйинга умид қилмаган. "Сити"нинг ярим ҳимоячилари орасида фақат Де Брюйне пасларни футболчининг йўлига идеал ташлаб беради. Бундай узатмалар билан рақиб автобусини бузиб ташлаш анча осон.\nАйни дамда Премьер-лигада Кевин даражасидаги ярим ҳимоячини топиш қийин. У жароҳатидан қутилди, пас бериш қобилиятини ривожлантирди ва ҳозир тонналаб олқиш йиғмоқда. Де Брюйне агрессив эмаслиги ва совуққонлиги ҳам жуда муҳим. "Сити" катта муаммоларга дуч келадиган Чемпионлар лигасида хотиржамликни сақлаш керак. Сўнгги уч мавсумда мусобақани уч марта тарк этиш - Гвардиола кутган натижа эмас, аммо ҳозир унинг сирли қуроли бор. Кевин Де Брюйненинг ўзи ҳам ЧЛда "портлаш" амалга ошириш ниятида бўлса керак.\n“Ман Сити” “Реал”, ПСЖ ва “Бавария”ни УЕФАга босим ўтказганликда айбламоқда 17\nРохо: “Машғулот вақтида Златанга: “овозингни ўчир, бурунбой”, деганман” 11\nПогбанинг акаси: “МЮ билан титул ютишнинг иложи йўқлиги боис Поль жамоадан кетмоқчи” 22\nМЮ Погбага ўринбосар топди 8\n"Тоттенхэм" "Манчестер Юнайтед" ўйинчисига қизиқмоқда 0\nМюнхен авиаҳалокатида тирик қолиб, бир неча кишини қутқарган дарвозабон вафот этди 4


“КИМ ВАТАНГА СОДИҚ БЎЛСА, МЕНДИРМАН ЎША!” Шунингдек\nГлавная / Шунингдек / “КИМ ВАТАНГА СОДИҚ БЎЛСА, МЕНДИРМАН ЎША!”\nВатанни ҳимоя қилиш, уни кўз қорачиғидек асраш ҳар бир йигитнинг муқаддас бурчидир. Кичик ёшдаги ўғил-қизларимиз ҳарбий либос кийган акаларини кўриб қолишса, кўзлари қувнаб, мен ҳам катта бўлсам аскар бўламан, деб ҳавас қилишади. Бу ҳавас уларда ватанпарварлик туйғуларини шакллантириб, ҳарбий соҳага бўлган қизиқишларини уйғотади. Туну кун чегара сарҳадларини қўриқлаб, халқимиз, ўз оиласи, севимли жигарбандлари осойишталигини таъминлаётган мард, жасур ўғлонларнинг юртга фидойиликлари ҳар қанча таҳсинга лойиқ.\nЮртимизда Ватан ҳимоячилари кунини ҳар йили 14 декабрдан - 14 январгача Ватанпарварлик ойилигини ўтказиш билан нишонлаш анъанага айланган.\nЎзбекистон Республикаси Қуролли Кучлари ташкил этилганлигининг 29 йиллиги ҳамда Ватанпарварлик ойлиги доирасида ДХХ чегара қўшинларига қарашли ҳарбий қисм томонидан “Болалар шаҳар-часи”да “Ким Ватанга содиқ бўлса, мендирман ўша!” шиори остида тарғибот тадбирлари ўтказилди.\nТадбирда сўзга чиққан-лар келажак авлоднинг яратилаётган шарт-шароит ва имкониятлардан унумли фойдаланиб, Ватан корига ярайдиган йигит-қизлар бўлиб вояга етишларини тилашди. Она-Ватанни, ҳарбий хизматчиларни мадҳ этувчи шеърларни ифодали ўқиган иқтидор эгаларига бадиий китоблар совға қилинди.\nШаҳарча майдонида аскарларнинг жанговор чиқишлари, сафда юриш ва турли спорт мусобақалари ташкил этилди. Тадбир сўнгида ҳарбий техника ва қурол-яроғлар кўргазмаси намойиш қилинди.\n- Бугунги тадбирни ўтказишдан мақсад ёш авлодни Ватанпарварлик руҳида тарбиялаш, улар ўртасида соғлом турмуш тарзини тар-ғиб қилиш ва ҳарбий соҳага бўлган қизиқишларини уйғотишдан иборат,- дейди ҳарбий қисм командири ўринбосари Қ.Хўжамов, - бугун қўл жанги машғулотларини кузатиб турган ёшларнинг нигоҳидан сезилиб турибдики, тадбир жуда таассуротларга бой. Бу айниқса, уларнинг қалбида юртга бўлган меҳр-муҳаббатларини янада ошириб юборди.\nКелажакда ҳарбий хизматчи бўлишга қизиқаётган тарбияланувчилардан Умарбек Эркабоев ва Бекчонбек Абдуллаев тадбирдан олган таассуротларини биз билан ўртоқлашди:\nУмарбек: - Шаҳарчамизга ҳарбий аскарларимизнинг ташрифи бизни беҳад қувонтириб юборди. Бугунги кўргазмали чиқишлар, турли спорт мусобақалари мени ҳайратга солди. Мен келажакда чегара қўшинлари сафида хизмат қилишни хоҳлайман.\nБекчонбек: - Мен танкларни фақат телевизорда кўрардим. Бугун эса яқиндан кўриб, хатто унга чиқиб ҳам олим. Бизга мана шундай кўтаринкилик онларини бахш этган ҳарбийларга раҳмат!\nЖойларда ўтказилаётган бундай тадбирлар ёшларни Ватанни севишга, ҳарбий хизматга шайланишга, йигитлик бурчини адо этишга ундамоқда.\nСуратларда: “Болалар шаҳарчаси”да ўтказилган ҳарбий Ватанпарварлик тадбиридан лавҳалар акс эттирилган.\nД.Машарипов олган суратлар.


Ёнғоқнинг яна бир фойдали хусусияти аниқланди 12-02-2019, 08:44 | Zamin.uz\n08:44 / 12.02.2019\nАмерикалик олимлар ёнғоқ истеъмол қилувчи кишилар бошқаларга нисбатан камроқ депрессия ҳолатига тушишларини аниқлашди.\nҚайд этилишича, тадқиқотда 26 мингдан зиёд киши иштирок этади. Улар қанча ёнғоқ ва ёнғоқнинг бошқа турини истеъмол қилишларига қараб, бир неча гуруҳга ажратишди. Олимлар кунига ҳеч бўлмаса 24 грамм ёнғоқ истеъмол қилган кишилар бошқаларга, жумладан, ёнғоқни умуман истеъмол қилмайдиганларга нисбатан 26 фоизга камроқ депрессия ҳолатига тушишларини аниқлашди. Бу, айниқса, аёллар ўртасида юқори самара бергани кузатилади. Шунингдек, ёнғоқни хуш кўрувчиларда кундалик фаоллик кузатилган. Улар ўзларини бошқаларга нисбатан ҳаракатчан ва ғайратли ҳис этишган.\nДепрессия - бу инсон асаб тизимидаги ўзгаришлар (кучли руҳий зарба, узоқ вақтгача руҳий тушкунлик ҳолатига тушиш) ҳисобланади. Депрессия руҳий зарба ёки бўлиб ўтган нохуш воқеалар таъсирида ривожланиши мумкин.\nДепрессиянинг асосий белгилари доимий чарчоқ ҳисси, уйқусизлик, кечалари уйғониб кетиш ёки тонг отмасдан уйқунинг ўчиб кетиши, мақсадсиз ҳаракат қилиш, ишга ёки оилага, умуман нормал ҳаёт тарзига бўлган қизиқишнинг сўниши, бўлиб ўтган нохуш ҳодисаларда ўзини айбдор сезиш, вазннинг йўқолиши ёки аксинча вазннинг ортиши кабилар ҳисобланади. “Замин” янгиликларини “Twitter”да кузатиб боринг\n17-10-2021, 21:19, Sport\n17-10-2021, 22:39, Dunyo\n17-10-2021, 21:22, Sport\nЯнгиликлар » Ҳаёт тарзи » Ёнғоқнинг яна бир фойдали хусусияти аниқланди\nBugun, 09:08, Dunyo


“Барселона” орзусидаги футболчидан воз кечди\n14 июль, 2020, 22:40\nБунга нима сабаб?\nКаталония клуби раҳбарияти аргентиналик ҳужумчи Лаутаро Мартинес трансфери бўйича “Интер” билан музокараларни тўхтатишга қарор қилди.\n- Бу галги трансфер бозори бошқача бўлади. Катта клубларнинг молиявий муаммолари бор. Биз трансфер бозорида муҳим роль ўйнашга тайёрмиз. Биз ҳозирча Лаутаро Мартинес бўйича музокараларни тўхтатдик. Вазиятни тўғри баҳолаб олиш учун вақт керак, - деди “Барса” президенти Хосеп Бартомеу.\nТаъкидлаш жоизки, “Барселона” Лаутаро учун 7 июлга қадар актив бўлган 111 миллион евролик бадал пулини тўлашни истамади. Шунингдек, каталонияликларнинг Антуан Гризманни аргентиналик ҳужумчига алмаштириш таклифи ҳам амалга ошмади\n"Интер" собиқ президенти: Миланликларда Мессини сотиб олиш учун ресурслар етарли


Канчельскиснинг хавотири » Lochinlar.UZ\nLochinlar.UZ » Тахлил » Канчельскиснинг хавотири\n«Навбаҳор»нинг собиқ мураббийи Андрей Канчельскис қандай футбол муҳитида тўп сургани хусусида ортиқча изоҳ беришнинг ҳожати йўқ. Истайсизми-йўқ, у мураббийлик ва мухлислик масаласини «МЮ» даражасида туриб баҳолайверади.\nУ бу масалада пастга тушолмайди, барибир, вазиятдан келиб чиқиб, вақтинча қувонолмайди. ЖЧ-2018 чоғи россиялик мутахассислар ва мухлислар Станислав Черчесовни олқишлаганларида, Андрей Канчельскис унинг ишидан қониқмаётганини, хавотирланаётганини яшириб ўтирмади. Қаранг, шундай талабчан мутахассисни Намангандаги футбол кайфияти ҳайратлантирди, ғайратлантирди. Собиқ «қизил иблис» кетар чоғи ниманидир сезгандай, қадрига етилмаса, мана шу руҳ, беқиёс эҳтирос йўқолиб қолиши мумкинлигини куюниб таъкидлади ва барчамизни огоҳликка чорлади...\nХўш, собиқ мураббийнинг хавотири ўринлими? Биз шу мазмундаги савол билан мухлисларга мурожаат қилганимизда, улар том маънода ловуллаб ёнишди: «Андрей Канчельскис шу ерда бўлганида, Остон Ўруновни «Локомотив»га қўйиб юбормасди. Мураббийнинг қатъий принциплари кимларгадир ёқмади. Шунинг учун уни кетказиб, ўрнига Деян Журжевични келтиришди. Шартнома муддати - шунчаки, баҳона.\nМухлислар барчасига кўникишади, деб ўйлашади, шекилли, бошлиқлар...». Очиғи, мухлисларнинг барча мулоҳазаларини қоғозга туширмадик. Ҳозир бунинг мавриди эмас.Лекин факт шуки, «Навбаҳор» -«Қизилқум» ўйинида мухлисларнинг стадионга ташрифи кескин камайди. Тўғри, айримлар «Ўйинда, барибир, интрига бўлмайди. «Навбаҳор» йирик ҳисобда ютади», - дея стадионга боришмабди. Бироқ бундайлар жуда оз. Кўпчилик клубдаги «алмаш-алмаш»ларни маъқулламаяпти.\nЖамоанинг «Қизилқум»га қарши ўйиндаги мағлубиятини Иван Соловьёв ва Азим Аҳмедов таркибдан четда қолишгани билан изоҳлаш - катта мақсадларни кўзлаган жамоа мураббийлар штаби учун уят. Зеро, ҳар икки футболчи ҳам ўйин тақдирини ҳал қилишга қодир истеъдод соҳиби саналмайди. Бу билан уларнинг яхши футболчи эканликларини инкор этмоқчи эмасмиз асло. Аксинча, демоқчимизки, «Қизилқум»ни уларсиз ҳам мухлислар қаршисида енгиш «Навбаҳор» ва Деян Журжевичнинг бурчи эди. Аслида «Навбаҳор»даги ҳолат наинки Андрей Канчельскис, балки бизни ҳам аввалдан хавотирга солганди. Шу боис «Давралар оралиғидаги довуллар» номли мақоламизда «Қизилқум»даги ижобий ўзгаришлар мавзусига алоҳида эътибор қаратгандик. Афсуски, Деян Журжевич бу жараённи эътиборсиз қолдирибди.\nКези келганда айтишга мажбурмиз, «Сўғдиёна» билан кечган баҳсда захирадан майдонга тушиб, тўп тепгандек ҳам бўлмаган Остон Ўруновнинг ўзи ўйинидан қониқдими? Шу ҳавасмиди унга? Ахир Остон энди-энди Аббос Ғуломов билан тил топишаётганди. Улар ёнига Азиз Турғунбоев қўшилиб, «Навбаҳор»да чақмоқ «трио» шаклланганида, нима бўларди?\nШубҳасиз, бундан Эктор Купер ҳаммадан кўпроқ завқланарди ва фойдаланарди. Аллақандай манфаатлар ва тушунарсиз келишувлар «Навбаҳор»даги шундай кучайиш имконини йўққа чиқарди. Бу душманликми ёки тақдирнинг аччиқ ҳазили? Бир нарса дейиш мушкул. Назаримизда, яна футболнинг ёзилмаган, қолипсиз қонун-қоидалари, майдон ташқарисидаги «ўйин»лар ғолиб...\nУмуман олганда, мураббийлари тушунарсиз равишда, мухлислар норозилиги остида алмаштирилган «Локомотив», «Сурхон» ва «Навбаҳор»нинг Суперлига 14-турида бараварига мағлубиятга учрашида ҳам қандайдир мантиқ яширингандек. Ўша мантиқ мағлубиятлар фонида истеҳзо билан кулиб, футболимиз муҳитини «Кўзингни оч!» қабилида огоҳлантирмаяптими?\nЭндигина шиддатига шиддат қўшилиб бораётган «Навбаҳор» ва «Сурхон»даги мухлисларга манзур маром нима учун бузилди? Бу маромни бузишдан кимлар манфаатдор ёки қандай фойда бор? Мухлисларнинг истак-хоҳишлари қачонгача қўғирчоқ мисол ўйналаверади? Ҳаммаси гўё олдиндан саҳналаштирилгандек таассурот уйғонмоқда. Майли, биз «Локомотив» борасида бирор фикр билдирмаймиз. Бир ҳовучгина мухлиси бор клуб кўпчиликнинг қарашлари билан ҳисоблашмасин. Аммо «Навбаҳор» ва «Сурхон»нинг иккинчи давра дастлабки туридаги мағлубиятига бефарқ қараб туриш ноўрин.скачать dle 10.4фильмы бесплатно


Журналист-кадрлар тайёрлаш борасида янги босқич - Уч илдиз\nby Тўлқин Эшбек · 26.04.2020\nЖурналист-кадрлар тайёрлаш, аввало, факультетимизга иқтидорли\nёшларни қабул қилиш, ўз навбатида талабаларни турли таҳририятларга ишлаб чиқариш амалиётларига юбориш, мамлакатимиздаги барча туман, шаҳар, вилоят ва республика оммавий ахборот воситалари таҳририятлари билан ўқув даргоҳимизнинг ҳамкорлик алоқаларини узвий равишда йўлга қўйиш, ниҳоят, қўлига диплом олган ёш кадрларни ишга юборишдек масъулиятли ишларни амалга оширишда айнан Ўзбекистон Журналистлари ижодий уюшмаси бизга амалий жиҳатдан бош-қош бўлишини истардик. Эътибор берган бўлсангиз, ҳар бир йўналиш (факультет) ортида тегишли вазирлик, қўмита ва бошқа юқори идоралар тоғдек таянч бўлиб туради. Худди шундай бу йилдан эътиборан Мирзо Улуғбек номидаги Ўзбекистон Миллий университети Журналистика факультетининг малакали кадрлар тайёрлаш ва уларни ишга жойлаштириш борасидаги таянч ташкилоти — Ўзбекистон Журналистлари ижодий уюшмаси бўлади! Бу мамлакатимизда журналист-кадрлар тайёрлаш борасида янги ва ғоят муҳим босқич бўлиши аён ҳақиқатдир. Шу тариқа республикамизниинг барча туман, шаҳар, вилоят таҳририятларигача етук кадрлар тайёрлашга эришамиз, деган умиддамиз.\nҚуйидаги мақолани талабаларимизга маҳорат сабоқлари сифатида тавсия этамиз, дейди Дониш домла.\nҲАЁТ БОР ЭКАН, ЖУРНАЛИСТ ФАОЛИЯТДАН ТЎХТАМАЙДИ\nҲамма замон ва маконларда ҳам инсоният бошига турли хавф-хатар ва синовлар тушган. Айни кунда бутун дунё аҳли – жамоатчилигини ташвишга солаётган “Covid-19” вируси ҳам одамзод учун ана шундай таҳдидлардан бири, дейиш мумкин. Буни халқимиз “Яратганнинг бир синови” дея қабул қилиб, имкон қадар ундан кам зарарланган ҳолда ўтиш, бошқача айтганда, касалликни тўлиқ бартараф этиш учун биргаликда жиддий курашга киришган.\nДавлатимиз раҳбари Шавкат Мирзиёев жорий йилнинг 3 апрель куни халқимизга қилган навбатдаги мурожаатида ҳам мамлакатимизда эпидемиологик вазиятни жиловлаш, аҳоли саломатлигини ҳар томонлама ҳимоя қилиш бўйича барча чоралар кўрилаётганини алоҳида таъкидлади.\nМаълумки, карантин муносабати билан юртимизда бир қатор тартиб-қоида ва чекловлар жорий этилиб, коронавирусдан ҳимояланиш учун тегишли кўрсатма ва тавсиялар бериш борасидаги ишлар давом этмоқда. Уларга қатъий амал қилиш, интизомли бўлиш, вирус тарқалиши олдини олишга ҳисса қўшиш, ўз вазифаларимизни санитария-гигена талабларига тўла-тўкис риоя этган ҳолда, янаям масъулият билан адо этиш ҳар биримизнинг фуқаролик бурчимиздир.\nЮртимизда “Covid-19” вируси тарқалишини олдини олиш ишларига ҳисса қўшаёган, жонини хатарга қуйиб бўлса-да фаолият олиб бораётган турли соҳа ва тармоқ ишчи-хизматчилари орасида оммавий ахборот воситалари ходимлари – журналистлар ҳам бор. Бу – табиий ҳол. Негаки, ахборот замонида яшаяпмиз, “кўринмас ёв” ваҳимаси бутун дунёга ёйилган шу чоғда одамларнинг тезкор, холис ва ишончли информацияга бўлган эҳтиёжи ҳар доимгидан ҳам юқори, уни қондириш эса ҳар қачонгидан ҳам муҳим аҳамият касб этади. Қолаверса, ҳаёт бор экан, журналист фаолиятдан тўхтамайди.\nДавлат ва нодавлат, марказий ва ҳудудий оммавий ахборот воситалари – газета ва журналлар, ОАВ сифатида рўйхатдан ўтган веб-сайтлар, телеграмм ва телерадиоканаллар раҳбар ва ходимлари, вазирлик ва ташкилотларнинг матбуот хизматлари масъуллари буни тўғри тушунган ҳолда, ҳамжиҳатликда, асосан масофавий тартибда ишлашни давом эттирмоқда.\nЭлу юрт корига камарбаста бўлишга бел боғлаган бу ижодий жамоалар аъзолари Президентимиз ҳамда ҳукуматимиз томонидан коронавирус инфекциясига қарши олиб борилаётган чора-тадбирлар, давлатимиз раҳбари қабул қилаётган фармон ва қарорлар, республика махсус комиссияси қарорлари мазмун-моҳиятини аҳолига содда, халқчил тилда етказиш ва тушунтириб беришга астойдил ҳаракат қилмоқда.\nМуайян соҳалар етакчи мутахассис ҳамда матбуот хизматлари раҳбарлари билан ҳамкорликда шу кунларда ўта долзарб ва муҳим аҳамиятга эга масалаларга бағишланган материаллар – мақолалар, эшиттириш ва кўрсатувлар, он-лайн дарслар, ижтимоий роликлар тайёрланиб эълон қилиб борилаётир, айримлари тўғридан-тўғри эфирга узатилмоқда. Матбуот нашрлари мутасаддилари ўз обуначиларига газеталарининг электрон вариантини ҳам тақдим этишни кенг йўлга қўяётир. Дунё ва юртимизда рўй бераётган воқеа-ҳодисалар ҳақида тезкор хабарлар, карантин пайтида нималарга қатъий риоя этиш бўйича маълумотлар тақдим этилмоқда.\nБир қатор телерадиоканаллар, “Халқаро пресс-клуб”, “Янги Ўзбекистон” –“Правда востока”, “Халқ сўзи”–“Народное слово”, “Ишонч” – “Доверие” сингари газеталар таҳририяти, uza.uz, kun.uz, daryo.uz, qalampir.uz каби веб-сайтлар жамоалари бу борада фаоллик кўрсатишга интилмоқда.\nДарвоқе, ҳозир мамлакатимиз аҳолисининг кўп қисми асосий информацияни қўлидаги мобиль телефони орқали олмоқда. Юртдошларимизнинг интернетдан, “Facebook”, “Telegram”, “Instagram” каби ижтимоий тармоқлардан фойдаланиш даражаси ўсиб бораяпти. Шу ўринда айтиш жоиз, айрим телеграмм гуруҳларда “Covid-19” билан боғлиқ ёлғон маълумотлар ҳам учраб турибди. Мисол учун, яқинда самарқандлик Ш. И. телеграмдаги «Тўхтабозор» гуруҳига овозли хабар йўллаб, гўёки Самарқанд шаҳрида яшовчи бир таниши коронавирусга чалингани ҳақида нотўғри хабар беради. Маълумотларга кўра, ушбу ҳолат юзасидан ҳуқуқбузарга қонуний жазо тайинлаган.\nАлбатта, тарқалган бу каби ёлғон маълумотлар одамлар ўртасида асоссиз ваҳима келиб чиқишига сабаб бўлади. Шу боис ҳам бундай ҳолатларга нисбатан кескин чоралар кўрилмоқда.\nЗинҳор унутмаслигимиз керак, “Covid-19” вируси тарқалишини олдини олиш, унга бутунлай чек қўйилишига барчамиз масъулмиз. Ҳар биримиз буни – масала моҳиятини теран англаб, қалбан бирлашиб, тартиб, ақл ва сабр-қаноат билан, карантин қоидаларига қатъий риоя қилган ҳолда “кўринмас ёв”га қарши курашни изчил давом эттиришимиз лозим ва шарт. Зеро, “Интилганга толе ёр”, “Сендан ҳаракат – мендан баракат” дея бежиз айтилмаган.\nуюшмаси раисининг ўринбосари\nАҚШ элчиси: Мирзиёев шу қадар тез ва талабчанки, у билан ёнма-ён кетиш қийин\nNext story Қаҳрамонлар мангу яшайди\nPrevious story “Ўзбекистон мўъжизаси”


TIB.UZ / Биологик фаол қўшимчалар қай даражада фойдали? - TIB.UZ\nБиологик фаол қўшимчалар қай даражада фойдали?\nTIB.UZ Шифокор маслаҳати Биологик фаол қўшимчалар қай даражада фойдали?\nБиология фанлари доктори, профессор Шониёз Қурбонов билан суҳбат.\n– Организм саломатлигида нималар кўпроқ муҳим деб ўйлайсиз?\n– Аслида тўқима ва ҳужайралар умр давомида тўхтовсиз янгиланиб туради. Хўш, бу нима ҳисобига рўй беради? Маълумки, инсон овқат истеъмол қилганида организми зарур моддалар (яъни оқсил, углевод, ёғ сингарилар) билан таъминланади. Шу моддалардан айримлари, масалан оқсиллар бевосита янги ҳужайраларнинг хосил бўлиши ёки улар таркибидаги айрим қисмларнинг янгиланиши учун хизмат қилади. Одамнинг ўсиб улғайишида оқсиллар муҳим рол ўйнайди.\nУглеводлар инсон организмига тушгач, унинг ҳаракатлари (юриши, меҳнат қилиши)учун керакли миқдорда энергия (қувват) беради.\nЁғлар эса бир йўла икки вазифани бажаради. Бир жиҳатдан анчагина энергия заҳирасига эга бўлганлиги боис организмга қувват берувчи манба сифатида хизмат қилса, иккинчи томондан бевосита ҳужайра ва тўқималар таркибига (масалан ҳужайра мембранасига) киради.\nХуллас, овқат билан организмга тушадиган озиқ моддалар кишининг ёши, меҳнат қобилияти, у яшайдиган ҳудуддаги об-ҳаво шароитларига қараб бир неча граммдан бир неча юз граммгача қабул қилинади. Улар макронутриентлар (йирик озиқ моддалар) деб аталади.\nБиз истеъмол қиладиган озиқ моддалар таркибида шундайлари ҳам борки, гарчи ҳужайрага тўғридан-тўғри кириб энергия бериб турмаса ҳам барибир қабул қилиб турилиши шарт. Чунки улар танадаги моддалар ва энергия алмашинувида фаол қатнашади, иммун тизими ишини фаоллаштириб касалликларнинг олдини олади, барча биологик суюқликлар (қон, лимфа, гормонлар, ҳазм ширалари, ферментлар) таркибига кириб ҳаёт учун муҳим вазифаларни бажаради. Ушбу гуруҳга кирадиган озиқ моддаларга эҳтиёж жуда кам бўлганлиги, уларнинг миллиграммлар ва ҳатто миллиграммларнинг мингдан бир улушлари билан ўлчанганлиги боис микронутриентлар (митти озиқ моддалар) деб юритилади.\n– Уларга эҳтиёжимиз қай даражада?\n– Айтиш жоизки, витаминлар, минерал моддалар ҳамда кўпгина биологик фаол бирикмалар микронутриентлардир, Уларнинг озиқ моддаларда учрамаслиги (ёки етарли бўлмаслиги) ҳаётий жараёнлар бузилиши ва бир қанча хасталиклар келиб чиқишига сабаб бўлади.\nКўп ҳолларда микронутриентларнинг фойдалилик хусусиятига эътибор берилмайди. Бунинг сабаби шундаки, кишиларимиз аксарият холларда истеъмолдаги маҳсулотлар (яъни нон, макарон ва шунга ўхшаш ун маҳсулотлари, шакар, гўшт, ёғлар) еб турилса кифоя қилади деб ўйлашади. Ваҳоланки, организм учун полиз маҳсулотлари (қовун, тарвуз, карам, сабзи, шолғом ва бошқалар) кўкатлар (шивит, петрушка, кинза, кашнич, сельдерей, кўк пиёз сингарилар) ҳамда мева-чевалар (ўрик, олма, гилос, олча, анор, шафтоли, нок, узум, цитрус мевалари, хурмо кабилар) ҳам жуда-жуда зарур. Улар кундалик овқатларга қўшиб истеъмол қилинса организмда микронутриентларга нисбатан танқислик кузатилмаслиги мумкин.\nЛекин масаланинг бошқа жиҳатиям бор.\nМева-сабзавотларнинг дастурхонда кам бўлиши, шунингдек кундалик таомларни юқори иссиқликда қайнатиш, кучли қовуриш, консерва ҳолида ейиш, ҳатто овқат пиширишда микротўлқинли мосламадан фойдаланиш баъзан кутилган натижани бермайди. Бундай қилинганда масаллиқ ва маҳсулотларнинг табиий холдаги витаминлари ҳамда биологик фаол моддалари ниҳоят даражада камайиб кетади, ҳатто бутунлай йўқолишиям мумкин.\nЭсда тутиш лозимки, мева-чева, полиз маҳсулотларини йиғиб (масалан, қишга сақлаб) қўйилса вақт ўтиши билан улар таркибидаги микронутриентлар ҳаводаги кислород таъсирида кескин камайиб кетади. Демак, кундалик истеъмол қилинадиган овқатларнинг биологик жиҳатдан тўлақонли бўлиши учун авваломбор қайнатилмаган, сўлиб ё қуриб қолмаган кўкатларни, эндигина узилган мева-чеваларни, янги полиз маҳсулотларини доимий равишда асосий таомлар билан биргаликда истеъмол қилиб туриш керак. Айтиш жоизки, микронутриентларга талаб ҳам ҳар хил бўлади.\n– Шу ҳақда батафсилроқ сўзлаб берсангиз.\n– Масалан, ҳомиладор ва эмизикли аёллар соғлом хотин-қизларга нисбатан микронутриентларга кўпроқ эҳтиёж сезадилар. Шунингдек спортчилар, оғир қўл меҳнатини бажарувчилар, ўсиш ёшидаги болалар, касалликдан эндигина турган одамларда ҳам худди шундай ҳолат рўй беради. Агар ҳомиладор аёлда пуштнинг шаклланиши учун озиқ моддалар кўпроқ керак бўлса, оғир меҳнат билан банд бўлганларда, айниқса спортчиларда давомли жисмоний фаолият учун (танада моддалар ва энергия алмашинувининг кучайиши эвазига) ушбу моддалар мўл-кўл талаб қилинади.\nЁшларда ўсиш ва ривожланиш кучли бўлганлиги боис улар организми қўшимча озиқ моддаларни кўп талаб қилади. Боз устига шу нарса ҳам аниқки, ҳозирги экологик ноқулай об-ҳаво шароитида етиштирилаётган аксарият ўсимлик маҳсулотлари таркибида биз учун фойдали бўлган микронутриентлар сезиларли даражада камайиб кетган.\nҚайд қилинган омиллар (озиқ-овқат, мева-чева кабилар) танани табиий керакли моддалар билан таъминлашда анчагина қийинчиликлар туғдиради. Бу ҳол айниқса ўсиш ёшидаги болалар, ҳомиладор аёллар, тузалаётган беморлар, доимий машқлар билан банд бўлган спортчиларда яққол сезилади. Шундай қийинчилик ва ноқулайликларни бартараф қилиш мақсадида ҳозирги замон биокимёси ва биотехнологияси ютуқларидан фойдаланилиб, асосий истеъмол таомлари билан бир қаторда қабул қилинадиган, таркиби витаминлар, минерал моддалар ҳамда анчагина биологик фаол моддалар қўшимчалар мажмуасидан ташкил топган махсус моддалар мажмуаси ишлаб чиқарила бошланди. Улар умумий ном билан биологик фаол қўшимчалар (БФҚ) деб юритилади.\nБФҚ мажмуамси асосан ўсимликларнинг барги, гули, илдизи ва меваларидан олинади, уларни тайёрлашда баъзан бактериялар, микроблар ҳамда айрим ҳайвонларнинг аъзолари ва минерал хом ашёларидан ҳам фойдаланилади. Биологик фаол моддалар (БФҚ) атамаси нутрициология (овқатланиш ҳақидаги фан)га кейинги йилларда кириб келган. Аслида эса қадим замонлардаёқ Хитой, Ҳиндистон, Арабистон табиблари БФҚдан кўплаб касалликларни даволашда фойдаланишган. Эндиликда деярли барча давлатларда биологик фаол моддалар ишлатилаётир. Хўш, бунга сабаб нима?\nБиринчидан, ер юзи аҳолиси сони кескин кўпайиб уларни таркибида барча керакли моддалар мавжуд бўлган таомлар билан таъминлаш қийин кечмоқда.\nИккинчи сабаб шуки, ота-боболаримизнинг егулик овқатларини асосан ўсимлик маҳсулотлари ташкил қилган, улар кўпрок “тирик” ҳолда, яъни қайнатмасдан, қуритмасдан истеъмол қилинган, шу боис микронутриентларга муҳтожлик сезилмаган. Ҳозирги замонда эса кучли биотехнологик қайта ишловдан ўтиб зарур моддалардан деярли маҳрум бўлган маҳсулотлар ишлатилмоқда. Қолаверса мавжуд экологик номутаносиблик микронутриентларга нисбатан талаб ва эҳтиёжни янада ошириб юбораётир.\n– Биофаол қўшимчаларнинг асосий аҳамияти нимада?\n– Биласизми, ҳозирги замон кишисининг турмушида қулайликлар кўп бўлиши, ширин ва юқори калорияли таомларнинг кетма-кет кашф қилиниши, “ўлик” ҳолдаги (яъни қайнатилган, қовурилган, қуритилган, консерва қилинган) овқатларнинг тобора кўпаяётгани танамиздаги ота-боболаримиздан мерос қолган “табиат билан уйғунлашиш” хусусиятига путур етказмоқда. Бундай номутаносибликларни бартараф этишда БФҚлар анча қўл келади, улар жуда ҳилма-хил бўлиб кўплаб физиологик ва биокимёвий хусусиятларга эга. БФҚларнинг фойдалилик хоссалари қуйидагича:\n— Организмда турли сабабларга кўра тақчиллашиб қолган овқат компонентлари (витаминлар, макро ва микроэлементлар, алмаштириб бўлмайдиган аминокислоталар, ёғ кислоталари) нинг ўрнини қоплайди.\n— Ташқи муҳитнинг ҳар хил зарарли омиллари (юқори ёки паст ҳарорат, босим, радиация, кислород етишмаслиги, вазнсизлик, тезлик, кучли жисмоний юкламалар) га бардошлиликни оширади.\n— Иммун тизими ишини мустаҳкамлаш орқали касалликларнинг олдини олади.\n— Танада доимий равишда содир бўлиб турадиган моддалар ва энергия алмашинуви мақсадга мувофиқ бўлишини таъминлайди.\n— Тўқима ва ҳужайраларда ҳаётий жараёнлар давомида ҳосил бўлган заҳарли моддалар ҳамда шлак(шиллиқ)ларни танадан чиқариб юборади.\n— Ошқозон-ичак тизимидаги фойдали микрофлорани сақлаб туради, касаллик қўзғатувчилари кўпайиб кетмаслигини таъминлайди, дисбактериозни бартараф этади.\n— Организмнинг физиологик хусусиятлари (ҳомиладорлик, бола эмизиш, ўсиш, кексайиш, руҳий изтироблар даври)да овқатланишни тартибга солади.\n— Ҳар хил касалликлар (юрак қон-томир, асаб, ошқозон-ичак, эндокрин тизимлар касалликлари, саратон, семириш сингарилар)нинг олдини олиб даволайди.\n— Организмнинг турлича, яъни ташқи ва ички муҳит шароитлари (ер шарининг бир-биридан вақтга нисбатан 10-12 соат фарқ қиладиган ҳудудларига бориб қолганда, узоқ муддатли сафарларга чиққанда) организмнинг тез мослашувчанлигини таъминлайди.\n– Мутахассис сифатида айтсангиз, биофаол қўшимчаларнинг биз ичадиган дори-дармонлардан фарқли жиҳатлари борми?\n– БФҚлар таъсирида организм фаолияти физиологик меъёр даражасига яқинлашади. Дорилар таъсирида эса организм фаолияти физиологик меъёр даражасидан узоқлашади. Ягона жавоб шу!\nКўпгина мамлакатлардаги фирма ва компаниялар (масалан, Тянь-Ши ва бошқалар) кейинги йилларда БФҚлар ишлаб чиқаришни жадаллаштирмоқда ва ўз маҳсулотларини тинмай реклама қиляпти. Бу алоҳида масала.\nАммо шуни ёдда тутиш лозимки, БФҚлар таркибида нутриентлар (озиқ моддалар) юқори концентрацияда, яъни ўсимлик ёки ҳайвон аъзолари таркибидагига нисбатан анча қуюқ бўлади. Инсон организми эса бир хил модданинг паст ва юқори концентрацияда қабул қилинишига бефарқ эмас. Яъни паст концентрация организмга шифо бўлса, юқори концентрация зарар келтириши мумкин.\nҲатто бир хил ўлчамдаги озиқ моддалар ҳар кимга мижозига қараб турлича таъсир қилинишини Абу Али ибн Сино алоҳида таъкидлаган.\nХуллас, овқатланиш борасида организмнинг ўзига хос хусусиятларини, унинг талаб ва истакларини, шунингдек физиологик – биокимёвий имкониятларини ҳисобга олиш лозим. Ҳар бир киши ўзи еб-ичадиган маҳсулотларнинг кимёвий таркиби ва энергетик қийматини (калориясини) ҳеч бўлмаса умумий ҳолда тасаввур қилиши керак. Шунга кўра БФҚлардан фойдаланишда ҳам тегишли мутахассислар фикрини эътиборга олиш зарур. Ўз-ўзидан бу нарса инсоннинг тўла-тўкис соғлом турмуш тарзига эришишида муҳим аҳамият касб этади.\nЖинсий қувват ва овқатланиш\nКЎЗ УЧУН КЕРАКЛИ МАҲСУЛОТЛАР


«Худо ва халқ олдида виждоним тоза». Сўронбай Жээнбеков президентликдан истеъфога чиқиш қарорига изоҳ берди - Daryo\n14:23, 16.10.2020 44510\n«Худо ва халқ олдида виждоним тоза». Сўронбай Жээнбеков президентликдан истеъфога чиқиш қарорига изоҳ берди\nКуни кеча истеъфога чиққан Қирғизистон президенти Сўронбай Жээнбеков халқ олдида ҳам, Худо олдида ҳам виждони тоза эканлигини айтди. «РБК»нинг хабар беришича, бу ҳақда у Қирғизистон парламентининг навбатдан ташқари йиғилишида айтган.\n«Мамлакат учун қийин бўлган пайтда вазиятни тиклаш учун ҳамма нарсани қилишга ҳаракат қилдим. Мен учун ҳар бир ватандошнинг ҳаёти ва соғлиғи азиздир. Мен кетишга қарор қилдим. Жамият бу қарорни турлича қабул қилди, тўғрими ёки йўқми, буни вақт ва тарих кўрсатади. Худо ва халқ олдида виждоним тоза», — деган Жээнбеков.\nШунингдек, у йиғилганлар олдида мамлакатни қонуний йўлга қайтариш ва вазиятни барқарорлаштириш учун барча саъй-ҳаракатларини ишга солганини таъкидлади.\nЙиғилиш чоғида парламент Жээнбековга президентлик фаолияти учун миннатдорчилик билдирди. Қонунчилик органи спикери Канат Исаев, хусусан, унинг мамлакат тараққиётига улкан ҳисса қўшганлигини билдирди. «Ватан олдидаги хизматингиз ғоят каттадир. Сизнинг мардонаворлигингиз туфайли барқарорлик сақланиб қолишга эришилди. Сўронбай Жээнбеков собиқ президентнинг барча имтиёзларини сақлаб қолиши керак», — деб таъкидлаган у.\nҚирғизистон президентлиги лавозимидан истеъфога чиқишини маълум қилгач, Канат Исаев автоматик равишда Қирғизистон президенти вазифасини бажарувчи лавозимини эгаллаган, бироқ ярим кун ўтиб истеъфога чиққанди. Давлат раҳбари вазифасини вақтинчалик бажариш амалдаги бош вазир Садир Жапаров зиммасига ўтди.\nСадир Жапаров йиғилишда ҳокимиятни топшириш тинч йўл билан ўтганлигини таъкидлади. «Бахтимизга, ҳеч қандай таловчилик ёки хусусий мулкни тортиб олиш бўлмади. Инқилоб ҳам бўлмаган. Ҳукумат тинч, қонуний йўл билан алмашди», — деган у.\nЖээнбеков ўзининг истеъфога чиқиш баёнотида Қирғизистон тарихида ўз халқига ўқ отган ва қон тўккан президент сифатида қолишни истамаслигини, мамлакат бутунлиги ва жамиятдаги тотувлик унинг учун ҳамма нарсадан устун эканлигини айтганди.\nҚирғизистонда 2005—2007 йилларда бош вазир сифатида ҳукуматни бошқарган собиқ сиёсатчи Феликс Кулов мамлакат президенти Сўронбай Жээнбековнинг истеъфо бергани юзасидан ўз фикр-мулоҳазаларини билдириб, номаълум кучлар зўравонлик йўли билан ҳукуматни эгаллашга уриниб, президентга ўз хоҳиши билан истеъфо бериш ёки ўзаро уруш бошлашни таклиф этганини, акс ҳолда бундай инқирозли даврда у ўз хоҳиши билан бундай юқори лавозимни тарк этиш борасида қарор қабул қилмаслигини таъкидлаган.\n«Энди парламентни тарқатиб юбориш ҳақида гап-сўзлар урчиган. Кейин ҳукумат бош вазирнинг бошқарувига ўтади. Ундан кейин нималар бўлиши мумкинлигини ва ҳаммаси қандай сценарий остида кетиши энди ойдинлашмоқда», – деб ёзган Кулов Facebook’даги саҳифасида.\n17:35, 10.10.2020 169765\n09:26, 06.10.2020 159398\n11:16, 24.09.2020 144966\n12:48 Бугун 346\n12:27 Бугун 4386\n12:06 Бугун 8318\n12:04 Бугун 3899\n18:34, 07.05.2021 106486\n19:29, 08.05.2021 87419\n10:23, 08.05.2021 81527\n18:46, 07.05.2021 79902


Қувондиқ Рўзиев: "Қўқон-1912" учун жонимни беришга тайёрман - Offside.uz – Offside'да бўлинг, офсайдда қолманг!\nҚувондиқ Рўзиев: "Қўқон-1912" учун жонимни беришга тайёрман\nЎзининг ажойиб тезлиги ва дриблинглари билан "Қўқон-1912" мухлислари қалбидан жой олган Қувондиқ Рўзиев яна бир ярим йилдан сўнг, Қўқонга қайтди. Унинг қайтиши қўқонлик футбол ихлосмандлари учун ажойиб янгилик бўлгани шубҳасиз. Фурсатдан фойдаланиб Қувондиқ Рўзиевни суҳбатга тортдик.\n– Қувондиқ жамоамизга хуш келибсиз. Сизни яна Қўқонда кўриб турганимиздан хурсандмиз.\n– Авваламбор барча Қўқонлик мухлисларга алангали салом. Орадан бир ярим йил ўтиб яна Қўқонга қайтганимдан хурсандман. “Қўқон-1912”га қайтишни ҳаммадан кўра ўзим кўпроқ истадим. Бош мураббий мени жамоага таклиф қилгач, бошқа таклифлар ҳақида ўйлаб ҳам ўтирмадим. Чунки мени футболчи сифатида танитган жамоа бу – “Қўқон-1912” бўлади. Бу жамоа учун жонимни бериб ўйнашга тайёрман.\n– Орадан ўтган бир ярим йил ҳаётингизда қандай ўзгаришлар рўй берди?\n– Ўтган фурсат ичида қанчалик қийналганимни фақат ўзим биламан. Футболсиз яшашосон бўлгани йўқ. Эртага ўйнамаслигингни билиб туриб машғулотларда иштирок этишдан мушкул нарса йўқ экан. Очиғини айтсам, шу ўтган вақт мобайнида Қўқондаги ўйинларим хотираси билан яшадим. Тушкунликка тушган вақтларим бўлди. Яхшиям оила аъзоларим бор, улар менга катта руҳий далда бўлишди. Ўзбекистон чемпиони ва кубоги соҳиби бўлган бўлсам-да, бир ярим йил умримни беҳуда йўқотдим. Энди бундай хатони такрорламасликка ҳаракат қиламан. Ўзимга қолса фаолиятимни сўнггига қадар Қўқонда ўйнаган бўлардим, лекин ихтиёр менда эмас эди. Яна эски даражамга чиқиш, мухлисларнинг ёқимли футболчиси бўлиш учун боримни беришга тайёрман.\n– Жамоада сиз ўйнайдиган чизиқдаги рақобат етарли. Нима деб ўйлайсиз асосий таркибдан жой эгаллай оласизми?\n– Рақобатни борлиги яхши. Чунки рақобат бор жойда ўсиш бўлади. Албатта асосий таркибдан ҳеч кимга жой кафолатланмаган. Барча футболчилар қатор мен ҳам бошланғич таркибда майдонга тушиш учун тинимсиз менат қилишга, шу орқали мураббий ва мухлислар ишончини оқлашга ҳаракат қиламан.\n– “Қўқон-1912” жамоаси 2-даврада ҳам етакчилар қаторида бўладими, сизни фикрингиз қандай ?\n– Жамоа 1-даврада жуда яхши натижаларни кўрсатди. Энди иккинчи даврада бундан ҳам яхши ўйин кўрсатиб, жадвалдаги мавқеимизни сақлаб қолишимиз талаб этилади. Мана жамоага мендан ташқари Дониёр Ҳасанов ҳам қўшилди. Ҳасанов 1-даврада “Обод” жамоасининг юраги бўлди десам адашмаган бўламан. Энди барчамиз биргаликда “Қўқон-1912” жамоасини совриндорлар қаторидан ўрин олиши учун бор куч ғайратимизни ишга соламиз.\n– Қўқонлик мухлисларга тилакларингиз.\n– Барчаларига соғлик-саломатлик, оилаларига хотиржамлик тилайман. Мен уларни соғинганман. Яна стадионимизни тўлдириб жамоамизни қўллаб туришларини хоҳлайман.\n24/07, 15:54 0


06.03.2020\t/ O'zbekiston\nМаҳаллий фаоллардан олинган бу хабарни тасдиқлаган туман ҳокимияти расмийси исми сир қолиши шарти билан ободонлаштириш ишлари учун давлат бюджетидан пул ажратилгани, аммо бу пул қаерга йўқолганини ҳеч ким ҳокимдан сўрашга ботина олмаётганини айтди.\nҲокимлик вакилига кўра, Асакада нафақат корхона ва ташкилотлар, маҳалла қўмиталари, балки ҳокимлик ходимларининг ўзи ҳам ўз ёнларидан камида 1 миллион сўмлик арча ва манзарали дарахт кўчатлари сотиб олишга мажбурланмоқда.\n"50 та арча кўчатини 1 миллион сўмга сотиб олишга мажбур қилишди"\nАсака туманидаги мактаб директорларидан бирининг Озодликка айтишича, шахсан ўзига туман ҳокимияти 50 та арча кўчатини сотиб олиш мажбуриятини юклаган. Каттароқ корхоналардан эса, уларнинг молиявий салоҳиятидан келиб чиққан ҳолда, 500 тагача кўчат сотиб олиш мажбурияти юкланган.\n“Андижон вилоят ҳокими Шуҳратбек Абдураҳмонов ташаббуси билан 25 февралдан бошлаб вилоятда "Эко ҳашар” кўчат экиш акцияси бошланди. Бу акция ҳозир ҳам давом этмоқда. Менга 50 та арча сотиб олишим кераклигини буюришди. Битта арчанинг нархи 20 минг сўм бўлаяпти. Мен бир миллион сўмга арча олишим керак”, деди ўз исми сир қолишини сўраган мактаб директори.\nАсакалик маҳалла фаолларидан бири ҳам Озодлик билан суҳбатда ҳар бир ҳудудга қанчадан кўчат экиш тақсимлангани, маҳалла қўмиталарига ҳам ҳудудлар бириктирилиб, ўша ерга кўчат етказишни таъминлаш талаб қилинаётганини айтди:\n“Масалан, биз 500 та кўчат экишимиз керак. Бу фақат кўча бўйларига. Бундан ташқари¸ ҳар бир ҳовлига учта-тўрттадан кўчат эктиришимиз керак. Ҳаммасини ўз ҳисобимиздан олишимиз керак экан. Бундан ташқари¸ кам таъминланган оилаларга ҳам кўчатларни ўз ҳисобимиздан олиб беришимизни айтишди”.\n"Ободонлаштириш бўлими раҳбари кўчатлар қайси пулга сотиб олинаётганини айтишдан бош тортмоқда"\nОзодлик 4 март куни Асака туман ва шаҳар ҳокими билан боғланиб¸ бу хабарларга изоҳ олишга уринди.\n4 март куни Асака тумани кенгаши сессияси бўлаётгани ва бу сессияда ҳоким Э. Якубов ўрнига Бўстон туман ҳокими И.Мамадалиев тайинлангани муносабати билан туманнинг биринчи раҳбарлари билан боғланиш имкони бўлмади.\nТуман ободонлаштириш бўлими раҳбарияти эса Озодлик мухбирига бу масалада маълумот беришдан бош тортди. Асакалик блогер Отабек Нуритдинов ҳам Озодлик билан суҳбатда туман ободонлаштириш бўлими бошлиғи кўчатлар кимнинг ҳисобига олинганини айтишдан қочаётганини таъкидлади.\n“Бугун (4 март) мен махсус кўчат экилаётган жойлардан бирига бордим. Ўша ерда ободонлаштириш бўлими бошлиғи ўзи раҳбарлик қилиб кўчат эктираётган экан. Унинг олдига келиб: “Кўчатларни қайси ташкилот ва кимнинг ҳисобидан сотиб олди?” деб савол бердим. Аммо у жавоб бермасдан қочиб кетди. Унинг қўл остидагилар ҳам, ўринбосари ҳам бу ҳақда ҳеч қандай маълумот бермаяпти”.\n"Бюджетдан ажратилган пул қаерга йўқолди?"\nАйни пайтда туман ҳокимиятининг масъул ходимларидан бири исми сир қолиши шарти билан Асакада корхона ва ташкилотлар раҳбарларига кўчат сотиб олиш мажбурияти юкланганини тасдиқлади:\n“Ҳа, шундай бўлаяпти. Туман ҳокимиятидаги ходимларга ҳам бу мажбурият юкланган. Масалан¸ мен 1 миллион 200 минг сўмлик кўчат олиб бердим. Бу шахсан менга юклатилган мажбурият эди”, - деди туман ҳокимлиги мутассаддиси.\nУнга кўра, арча, мевали ва манзарали дарахтлар ниҳолларини муайян ширкатдан сотиб олиш талаб қилинмаяпти.\n“Кўчатларни бозордан ёки ўзимиз хоҳлаган бошқа жойлардан сотиб олаяпмиз. Ҳеч ким мана бу ердан сотиб оласан, деб мажбурламаяпти. Аммо пешона тери билан топган маошимнинг деярли ярмидан кўпроғини берганим алам қилаяптида! Мантиқ бўйича ободонлаштириш ишларига Молия бўлими бюджетдан пул ажратиши лозим эди. “Ўша пул қаерга кетди?” деб сўрашга эса ҳеч ким ботина олмаяпти”, -деди Асака туман ҳокимлиги масъул ходими.\nМазкур ходим суҳбат давомида шаҳарни ободонлаштириш учун бюджетдан пул ажратилгани ҳолда¸ бу маблағнинг ўзлаштириб юборилганини иддао қилди.\n"Юқоридагилар "Бу пулларга кўчат олдик", деб расмийлаштириб, ўзларига қарашли фирмалардан бирига ўтказишади. Яъни бу пулни ноқонуний ўзлаштиришади. Бу биринчи марта бўлаëтгани йўқ”.\nОзодликда Асака туман ҳокимияти ходимининг бу иддаосини тасдиқловчи ҳужжат ҳозирча мавжуд эмас.\n25 февраль куни Озодлик айни шундай мажбурий ободонлаштириш кампаниясининг Тошкент вилояти Олмалиқ шаҳрида ҳам кузатилгани ҳақида ёзган эди.\nОлмалиқдаги айрим мактаб раҳбарлари Озодлик билан суҳбатда кўчат сотиб олиш ва бунинг учун ота-оналардан пул йиғиш шаҳар ҳокимлиги ва Халқ таълими бўлими раҳбарлари буйруғи билан бораëтганини билдирган эди.\n“Бозорда 5 минг сўм турадиган кўчатни булар 25-30 минг сўмдан олдираяпти. Ҳар бир синфга бешта кўчат олиш айтилган. Унақа- бунақа кўчат бўлмас экан, фақат ҳокимлик ажратган кўчатни сотиб олиш керак экан”, деб айтган эди ўшанда суҳбатдошлардан бири.\nИкки йил аввал Хоразмнинг Шовот туманидаги мактабларда ҳам ўқитувчиларга арча кўчатлари мажбурлаб соттирилган. Кузга бориб эса кўчатлар қуриб қолган.\nМактабларда сарғайиб қуриган арчаларни бўяш учун ўқитувчилардан яна пул йиғилган эди.\nЎтган ой Тошкент шаҳар Яккасоарой туманида 100 га яқин дарахтнинг ноқонуний кесиб ташланганига жавобан шаҳар прокурори пойтахтнинг ҳар туманида 1 миллиондан кўчат ўтқазиш ташаббуси билан чиққан эди.\nТошкентлик журналист Сергей Ежков¸ бундай кўчатсеварлик ташаббуси ортида муайян гуруҳларнинг пул¸ хусусан¸ давлат маблағларини ноқонуний йўл билан ўзлаштириш режаси ëтганини тахмин қилган эди.\n© 2017 - 2020 – Марказий Осиёда меҳнат ҳуқуқлари мониторинг миссияси


Ўзбекистон 22:56 / 09.07.2018 126748\nЖорий йилда қабул жараёнларидан кўпчиликнинг умиди катта. Ўтказилган сўровномаларда ҳам аввалги йилларга қараганда биринчи марта тест синовлари адолатли ўтишига ишонганлар сони нисбатан кўпроқни ташкил қилмоқда. Бу қувонарли ҳол, албатта. Энди барчаси ижрочиларга боғлиқ. Халқнинг умиди ва ишончини, Президентнинг ташаббусини бор қиладиган ҳам, йўқ қиладиган ҳам қуйи бўғиндаги ижрочилардир. Ҳозирча тест ўтадиган павильонларни тайёрлаш, тест жараёнидаги кузатув ва қаттиққўлликлар бўйича қилинаётган ташкилий жараёнлар шахсан мени тўлақонли қаноатлантирмоқда.Менимча, бу йил қизиқ бўлади. Интиқлик билан кутяпмиз.


Ибодат нима? Ибодатнинг шакли бўладими? |\nСана: 2.06.2017 / Рукн: Таҳлил\nИбодат калимаси бошқа тилларга арабчадан ўтган. Ибодат – Қуллиқ қилиш, Ибодат қилувчи Обид эса Қул дегани.\nҚуръонда Зориёт:56-оятда яратилиш мақсадимиз Ибодат этмоқ, яъни Қуллик қилмоқ эканини кўрамиз.\n«Ва Мен инс ва жиннларни (кўринган-кўринмаган, билинган-билинмаган барча махлуқотни) Менга қуллик-ибодат қилсин, дея яратдим».\nБу оятдаги Қуллик қилиш ифодасидан мақсад «Фақат Аллоҳгагина қул бўлмоқ» эканини Баййина:5-оятдан ўрганамиз.\n«Ва улар фақат Аллоҳга қуллик қилиш, динни Аллоҳга холис қилиб, ҳаниф бўлган ҳолда, закотни бериб салотни қоим этиш буюрилганди. Умрибоқий дин мана шудир».\n(«Закотни бериш» феъли «Салотни барпо этиш» фаолиятининг таркибий қисми бўлгани учун, бу икки амр ёнма-ён зикр этилади. ВА билан боғланган феъл жумласи, ўзидан олдинги феълнинг кайфиятини, яъни қандай қилинишини очиқлайди. Шунинг учун, ВА боғловчиси таржима этиларкан, «Салотни барпо қил ва закотни бер» ифодасини «Закотни бериш орқали салотни барпо қил» тарзида таржима этмоқ лозим).\n«Динни Аллоҳга холис қилган, яъни Ҳаниф бўлган ҳолда Аллоҳга Қуллик қилиш» ифодасидан шуни англаймизки, баъзи бировлар Аллоҳдан бошқаларга ҳам қул бўлиши эҳтимоли бор экан.\nАрабчада Ибодат (Қул бўлиш) калимаси Рабб (Эга) сўзи билан ўзаро алоқадор: бир шахсни ё нарсани Рабб қилиб олди демак – унга Қул бўлди, унга қуллик қилди демакдир.\n«Улар ўз дин пешволарини – аҳбор ва руҳбонларини – ва Масиҳ ибн Марямни Аллоҳдан ўзга Рабблар қилиб олишди. Ягона илоҳга Қул бўлишдан бошқа ҳеч бир буйруқ бўлмаганди уларга. Ундан ўзга илоҳ йўқ. Уларнинг қўшган шерикларидан У пок ва олийдир». (Тавба:31)\nБу оятда Ширк, яъни Аллоҳга шерик қўшиш ҳам Ибодат, яъни Қуллик экани яққол кўриниб турибди. Бу оятда айни хатони биз ҳам такрорламаслигимиз учун «Аллоҳдан ўзгаларни Рабб қилиб олиш қандай бўлади?» деган саволнинг жавобини беради.\nЯҳудий ва христиан дин пешволари динда ҳалол ва ҳаром қўйиш ваколатига эгамиз деб биларди, «буни қил, буни қилма» деган диний ҳукмларни улар беришарди. Одамлар ҳам динда уларнинг ҳукмига кўра амал қилишарди. Аллоҳ юборган ваҳйга эмас, балки дин пешволарининг тузиб бергани шариат ва мазҳабларга эргашишни Қуръон «дин пешволарини Аллоҳдан ўзга Рабблар қилиб олди», демоқда. Эҳтимол, одамлар буни ширк ва гуноҳ ўйламаган бўлиши мумкин, аммо бу билан ширк ўз-ўзидан кечирилиб қолмайди.\nХўп, Аллоҳ барча махлуқотни Ибодат/Қуллик учун яратган экан, бу қуллик вазифамизни қандай амалга оширамиз?\nБу саволнинг жавоби Тавба:31-оятнинг ўзида мавжуд: Дин пешволари тузиб берганига кўра эмас, балки Аллоҳнинг нозил этганига (ваҳй этганига кўра) ибодат/қуллик этмоғимиз лозим.\nАллоҳнинг ваҳй этганига кўра ибодат/қуллик қандай бўлади?\nБунинг жавобини Наҳл:68-оятда кўрамиз. Унда Аллоҳ Таоло ўз махлуқларига қандай вазифа юклагани, бу вазифани уларнинг потенциалига ўрнатганини, сўнгра ушбу яратилиш мақсадига кўра ҳаракат эттирганини «унга ваҳй қилди» дея зикр этади:\n«Раббинг асаларига ваҳй қилди: «Тоғларга, дарахтларга ва қурадиган уйларга уя солгин. Сўнгра турли мевалардан еб, Раббинг осон-қулай қилиб қўйган йўллардан юргин!» Унинг қорнидан алвон рангли ичимлик асал чиқур. Унда одамлар учун шифо бордир. Албатта, бунда тафаккур қилгувчи қавм учун оят-ибрат бордир» (Наҳл:68-69)\nБу оятларда асаларига қилинган ваҳйдан шуни кўрамизки, бир қулнинг ўз фитратига, яратилиш табиатига мувофиқ вазифасини, ўзидаги потенциални рўёбга чиқариши, (Аллоҳнинг буйруғига бўйсунган ҳолда) инсониятга ҳизмат этиши, мана шулар унинг қуллиги, яъни ибодатидир. Бир асаларининг бол тўплаши, бир дарахтнинг мева бериши ва ш.к.\nИнсон қандай қуллик қилиши керак?\nИнсон ўз Эгасига – Аллоҳга – қандай қуллик қилиши Нисо:36-оятда бирма-бир билдирилади:\n«Аллоҳга қуллик қилинглар ва Унга ҳеч нарсани шерик қилманглар.\nетим ва мискинларга,\nқариндош қўшни ва бегона қўшнига,\nйўлда қолганларга, ишини битиролмаётганларга,\nқўл остингиздагиларга яхшилик қилинглар…» (4:36)\nЯхшилик деганимиз оятда «Эҳсон» шаклида келади, яъни ҳурмат, эҳтиром кўрсатган, масъулиятли муомала қилинг. Бу муомала ўз ичига моддий-маънавий фаолиятнинг барча турини қамрайди. Бошқача қилиб айтганда, санаб ўтилган тоифаларнинг моддий ва маънавий эҳтиёжларини таъминлаш учун сайъ-ҳаракат қилиш, хизмат ва меҳнат қилинг, бу йўлда изланинг, бирор қадрли-қийматли махсул тақдим этинг.\nОятнинг давомида эса бундай қуллик тарк этилиши қандай бўлиши баён этилади:\n«…Албатта Аллоҳ ўзлари бахиллик қиладиган ва ўзга одамларни ҳам бахилликка чақирадиган ҳамда Аллоҳ фазлу карамидан берган неъматларни яширадиган мутакаббир ва мақтанчоқ бўлган кимсаларни севмайди. Биз бундай кофирлар учун хор қилувчи азобни тайёрлаб қўйганмиз» (4:36)\nКўриб турганимиздек, «Мутакаббир ва мақтанчоқ бўлмасдан, атрофимиздаги инсонларга нисбатан ўз МАСЪУЛИЯТимизни англаган ҳолда муомала қилиш, яъни уларга ЯХШИЛИК қилиш, ЁРДАМ бериш, уларнинг ХИЗМАТида бўлиш – зиммамиздаги ҚУЛЛИК вазифамиз, яъни ИБОДАТимиздир.\nИбодат ва хизмат мафҳумлари орасидаги ўхшашликни қуйидагича англаш мумкин. Бир қулнинг ўз эгасига ҳизмат қилиши, ўз эгасидан буйруқ олиши, унинг буйруқларига кўра ишлаши, муомала ва ҳаракат этиши – унинг ўз эгасига ҲИЗМАТ қилишидир, ҚУЛЛИК қилишидир.\nҚисқа қилиб айтганда, ибодат – «Эганинг буюрганидек харакат, муомала ва хизмат қилиш» демакдир.\n«Ва Мен инс ва жинн (яъни барча махлуқотни) фақат Менга Қуллик қилсин дея яратдим» (Зориёт:56)\n«Фақат Сенга қуллик қилурмиз ва фақат Сендан ёрдам сўрармиз» (Фотиҳа:5)\n«Айт: «Мен фақат сизлар каби инсонман, фақат менга Илоҳингиз ягона илоҳ экани ваҳй қилинмоқда. Шундай экан, Раббига рўбарў бўлишдан умиди бўлса, солиҳ амал (ЯХШИЛИК ВА ТИНЧЛИККА ЙЎНАЛГАН ИШЛАР) қилсин ва Раббига Ибодатида/Қуллигида ҳеч кимни Унга ШЕРИК ҚЎШМАСИН» (18:110)


Андер Эррера нега ПСЖни танлаганини айтди\n5 июль, 2019, 16:17\nТеглар:ПСЖ | Андер Эррера\nУ парижликлар тарихининг янги саҳифасини ёзмоқчи.\nИспаниялик ярим ҳимоячи Андер Эррера ПСЖ билан шартнома имзолагач ўз фикрларини билдириб ўтди.\n“ПСЖ – Франциядаги энг буюк жамоа. Бу клуб барча совринларни қўлга киритиш учун ривожланишда давом этмоқда. Ушбу жамоа ажойиб тарихга эга ва мен бу ерда унинг янги саҳифасини ёзиш имкониятига эга бўлганимдан хурсандман.\nМЮ ва ПСЖ Чемпионлар лигасида ўйнаганида, "Олд Траффорд"га ташриф буюрган парижлик мухлислар мени ҳайрон қолдирган эди. Улар тинимсиз қўшиқ куйлаб, жамоасини олдинга бошлаб туришди. Бу ҳақиқатдан ҳам менинг хотирамда қолган нарса эди”, - дейди Эррера.\nЭслатиб ўтамиз, Эррера "Манчестер Юнайтед" билан шартномасини узайтиришни хоҳламади ва ПСЖга сафига эркин агент сифатида бориб қўшилди. У парижликлар билан 2024 йилга қадар шартнома имзолади.\nЭррера: "Ювентус" ҳам "Лион"га гол ура олмади\nФутболчи тунги клубдаги воқеани айтиб берди


OzodDayjest: Юнусобод метроси қурилишида ҳалок бўлганларнинг оилаларига товон пули ҳалигача тўлиқ берилмаган\nТошкент метрополитенининг Юнусобод йўналишида 2019 йил декабрида юз берган ер ўпирилиши оқибатида 6 киши нобуд бўлганди\nҚирғизистон президентининг “Мирзиёев Каримовдан қолган диктатурани йўқотгани”га оид гапи ўзбек жамоатчилиги орасида турлича қарши олинди. Метрополитен қурилишида рўй берган фожиада жабр кўрган оилаларга ваъда қилинган маблағ ҳалигача тўлиқ тўлаб берилмаган. Диний қўмита раиси ўринбосари таҳдид йўли билан мақолаларни ўчиртиришга уринди. Жорий ҳафта ўзбек матбуоти шу каби воқеалар ҳақида хабар берди.\nЎзАда президент Каримов даври “кучли диктатура” деб аталди. Бу борада жамоатчилик икки “лагер”га бўлинди\nЎзбекистон расмий ахборот агентлиги сайтида “Мирзиёев Ўзбекистонда Каримовдан қолган диктатурани йўқотди” деб номланган мақола чоп этилди (www.uza.uz, 29 январь). Қирғизистон раҳбари Садир Жапаров ВВС нашрига интервьюсида президент Шавкат Мирзиёев Ислом Каримовдан қолган диктатурани йўқ қилганини баён этган.\n“Ислом Каримов даврида кучли диктатура эди. Уни бутун дунё биларди, қўшни давлатлар ва биз ҳам билганмиз. Шавкат Мирзиёев келгач, диктатурани олиб ташлаб, дунёга эшигини очди. Ҳозир қандай ўзгаришлар бўляпти?! Агар диктатурани ўрнатаман деса, Ислом Каримовнинг диктатурасини давом эттириб кетса бўлар эди. Аммо давом эттирмади-ку”, деган С. Жапаров.\nРасмий ахборот агентлиги сайтида биринч президент бошқаруви даври “кучли диктатура” деб аталиши ижтимоий тармоқларда турлича баҳоланди. Айримлар бу ҳолатни кескин танқид қилди.\n“Ўзини Ўзбекистоннинг биттаю битта ва ягона ахборот агентлиги деб ҳисоблайдиган манба томонидан томонидан ажойиб бир материал берилибди. ...мақолада “Ислом Каримовдан қолган диктатура” ибораси 4 марта, аввалги режимга тегишли “диктатура” сўзи эса яна алоҳида 4 марта ишлатилган. Бир мақола учун кўп эмасми?! Лекин, келиб-келиб амалдаги ҳукуматни ағдариб, тарихда энг кам сайловчилар иштирок этган сайловда бир амаллаб сайланган давлат раҳбари гапини ура-урага айлантириш керакмикан?” деб ёзди “Давр24” ахборот нашри.\nБошқа бир гуруҳ фойдаланувчилар эса президент Ислом Каримов даври чиндан ҳам диктатура бўлгани, ЎзА эса яқин ўтмиш воқелигини ўз номини билан атаганини қайд этган ва агентликни оқлаган.\nМетро қурилишида тупроқ остида қолган ишчиларнинг оилалари ҳалигача рози қилинмаган\n2019 йил 18 декабрь куни Тошкент метрополитени Юнусобод йўли қурилишида рўй берган фожиада жабр кўрган оилаларга ваъда қилинган маблағ ҳалигача тўлиқ тўлаб берилмаган (www.kun.uz, 3 февраль). Ўшанда 6 нафар ишчи тупроқ остида қолиб ҳалок бўлган.\nМарҳумларнинг бир нафари “Ўзбекистон темир йўллари минтақавий темир йўл узели” унитар корхонаси, қолган 5 нафари “SBK Universal Construction Group” МЧЖ ходимлари бўлган.\nФожиа оқибатларини бартараф этиш юзасидан тузилган ҳукумат комиссияси топшириғига мувофиқ ҳалок бўлган ишчиларнинг ҳар бири учун уларнинг оила аъзоларига 100 миллион сўм компенсация пули, шунингдек, боқувчисини йўқотганлик нафақалари берилиши белгиланган.\nKun.uz маълумотларига кўра, “SBK Universal Construction Group” МЧЖ марҳумларнинг оила аъзоларига махсус комиссия тайинлаган нафақа пулларини ўз вақтида ва етарли миқдорда тўлаб бермаган. Ҳатто бахтсиз ҳодиса туфайли ҳалок бўлганларнинг яқинлари бирйўла ва ойма-ой тўланадиган нафақалар ўз вақтида тўлаб берилмагани сабабли судга даъво аризаси киритган.\nАйрим жабрланувчиларга товон пули тергов иши тугатилганидан 4-5 ой ўтганидан кейин тўланганки, бу ҳам жиддий қонун бузилиши ҳисобланади.\nПрокуратура одамлар ўлимига олиб келган ҳодиса айбдорларига нисбатан қўзғатилган жиноят ишини 2020 йил 18 март куни тугатган. Бунга эса вафот этганларнинг оила аъзоларига етказилган зарар ўрни иш берувчи томонидан “тўлиқ қоплангани” асос қилинган.\nKun.uz нашрига кўра, Бош прокуратура терговни тугатиш асослари қонунийлигини қайта кўриб чиқиши лозим.\nДиний қўмита раиси ўринбосари Azon.uz cайтига таҳдид қилиб мақолаларни олдириб ташламоқчи бўлди\n3 февраль куни Azon.uz сайти бош муҳаррири Абдулазиз Раимов таҳририятга нисбатан босим ўтказилгани сабабли ишдан бўшаш ҳақида ариза ёзганини эълон қилди. Бу ҳақда қатор ахборот нашрлари хабар берди.\nВазирлар Маҳкамаси ҳузуридаги Дин ишлари бўйича қўмита раисининг ўринбосари Дилшод Эшнаев Azon.uz сайтида эълон қилинган икки мақола (“Қорилар маҳалласи – Президентнинг таклифи аҳли илмларни тўлқинлантириб юборди” ҳамда “Шавкат Мирзиёев диний соҳада қандай эркинликларни қайтарди?”) юзасидан сайт таъсисчиси, диний олим Мубашшир Аҳмадга қўнғироқ қилиб, ҳақорат ва таҳдид билан уларни ўчиришни талаб қилган.\nМаълум бўлишича, Д.Эшнаев бунга қадар ҳам Azon.uz сайти ва Azon TV онлайн телевидениесидаги эълон қилинган кўплаб кўрсатувлар ва мақолаларни ўчиришнинг ташаббускори бўлган.\nДин ишлари бўйича қўмита бу хабарни рад этиб, мақолаларни ўчиртириш борасида раҳбарият томонидан топшириқ берилмаганини билдирган.\nҚўмита баёнотига жавоб берган Azon.uz таҳририяти сайт таъсисчисига чиндан ҳам қўмита раиси ўринбосари ҳақоратли сўзлар билан таҳдид қилгани, ушбу сўзлашув аудиоёзуви мавжудлигини билдирган.\n2018 йилда “Содиқ хизматлари учун” медали билан тақдирланган собиқ ДХХ ходими Эшнаев 2019 йил сентябрь ойида Нуриймон Абулҳасаннинг ўрнига Дин ишлари бўйича қўмита раисининг ўринбосари – Диний ижтимоий жараёнларни ўрганиш ахборот-таҳлил маркази директори лавозимини эгаллаган эди.\nKun.uz нашри cобиқ ДХХ ходимининг бу ҳаракатлари президент Ш.Мирзиёевнинг очиқлик ва эркинлик сиёсатига зид эканини таъкидлаган.


Зоран Мамич: “Бунёдкор”ни омад эвазига мағлубиятга учратдик\n28.02.2017 20:56 | ОФК\nОсиё Чемпионлар Лигаси–2017 “С” гуруҳи 2-туридан ўрин олган “Бунёдкор” – “Ал-Айн” (2:3) учрашувидан кейин ўтказилган матбуот анжуманида дастлаб амирликлар бош мураббийи Зоран Мамич ва ўйиннинг энг яхши футболчиси Умар Абдулраҳмон бўлиб ўтган беллашув борасида ўз фикрлари билан ўртоқлашди.\n“Аввало жамоамни ғалаба билан табриклайман. Бугунги кун биз учун бўлди, чунки биз 3 очкога эга бўлдик. Аммо ҳимояда муаммолар бор эканини таъкидлаб ўтишим керак. Биринчи голдан кейин бироз ғалати ўйин намойиш эта бошладик. Бундай ҳолатлар такрорланмаслиги керак, дей ўйлайман. Аммо футболда ҳар хил вазиятлар бўлади. “Зоб Аҳан”га қарши ўйинда кўнгилдагидек ўйнай олмаганимиз учун ўз уйимизда очко йўқотгандик. Яна бир бор айтаман бугун бизга омад кулиб боқди ва бунинг эвазига “Бунёдкор”ни мағлуб этдик”, – деди Зоран Мамич.\nУчрашувда дубль қайд этиб энг яхши футболчиси деб топилган Умар Абдулраҳмон ҳам ўз фиркларини билдириб ўтди.\n“Бугунги ўйинда ғалаба қозонганимиздан хурсандман. Мураббий айтиб ўтганидек ҳимояда хатоларга йўл қўйдик. Кейинги учрашувларда бу камчиликларга бартараф этишга ҳаракат қиламиз”, – деди Умар Абдулраҳмон.